Normalisasi satu pengkhianatan kepada ummah

Penerbangan dari Tel Aviv ke Abu Dhabi itu yang menggunakan laluan udara Arab Saudi menjadikan perjalanannya dipendekkan dari tujuh jam ke tiga jam 20 minit.

“Sangat menyakitkan bagi kita hari ini apabila sebuah kapal terbang Israel mendarat di UAE, dengan nama penerbangan berkod LY971, Kiryat Gat, penempatan yang dibina di atas tanah Palestin yang dijajah di kota Fallujah di mana Gamal Abdel Nasser (bekas Presiden Mesir) terperangkap,” kata Shtayyeh ketika memulakan mesyuarat kabinet mingguan Palestin yang diadakan di Ramallah.

Penerbangan itu jelas menampakkan pelaksanaan perjanjian Amerika Syarikat (AS) untuk menormalkan hubungan antara Israel dan UAE, mengukuhkan hubungan lama dan rahsia antara mereka yang telah terjalin selama bertahun-tahun. Ia pelanggaran yang jelas dan terang-terangan terhadap kedudukan Arab terhadap konflik Arab-Israel.

Dalam pada itu, Perdana Menteri Palestin itu tetap memberikan penghormatan kepada beberapa negara Arab yang menentang normalisasi dengan Israel yang menjadikan lawatan Setiausaha AS, Mike Pompeo ke Timur Tengah baru-baru ini gagal mencapai tujuan yang diinginkan.

UAE sebelumnya, menyatakan normalisasi hubungannya dengan Israel sebagai usaha untuk memaksa Israel menghentikan rancangannya yang kontroversi untuk merampas (aneksasi) sebahagian wilayah Tebing Barat, tanah rakyat Palestin.

Namun, rakyat Palestin tetap menentang keras normalisasi itu sebagai salah satu pengkhianatan mereka dalam rundingan damai dengan Israel, mereka telah mengadakan tunjuk perasaan secara terbuka dan membakar bendera UAE dalam keadaan marah.

Dalam perkembangan berkaitan, jurucakap Hamas, Hazem Qassem mengatakan bahawa perjanjian UAE-Israel bertentangan dengan kedudukan orang-orang Arab, dan tidak lain hanya untuk kepentingan Zionis.

“UAE yang bertindak demikian bertentangan dengan sikap rakyat dan negara, dan konsensus rasmi untuk menentang normalisasi. Perjanjian UAE-Israel hanya untuk kepentingan Zionis, bertentangan dengan keamanan nasional Arab dan menimbulkan perselisihan di rantau ini,” kata beliau.

Melalui AS sebagai negara perantara, Israel dan UAE pada awal bulan Ogos lalu berusaha menjalinkan normalisasi, yang menjadikan UAE sebagai negara Arab ketiga yang mempunyai hubungan penuh dengan Israel setelah Mesir dan Jordan.

Pengisytiharan hubungan damai dengan Israel hakikatnya adalah satu penghinaan dan pengkhianatan UAE kepada ummah. Segala bentuk tindakan susulan hasil daripada hubungan damai itu tidak lain tidak bukan hanya akan menguntungkan penjajah Zionis.

Sebagaimana yang dinyatakan oleh Pegawai Penyelidik di Palestine Centre of Excellence (PACE), Megat Aiman Hakim Megat Syariffudin:

“Bagi pengkhianat dan penyokongnya, sejarah perjalanan ke Abu Dhabi ini adalah sejarah permulaan era baru di Timur Tengah. Bagi kita sebagai pencinta pembebasan Palestin, ini adalah sejarah penghinaan besar terhadap perjuangan ummah daripada terus dijarah oleh penjajah haram dan sekutunya.”


Pendirian IKRAM Berkenaan Isu Kalimah Allah

1. IKRAM maklum terdapat kegusaran di kalangan sebahagian umat Islam mengenai penggunaan kalimah “Allah” oleh penganut bukan Islam di negara kita.

2. IKRAM berpendirian bahawa hukum asalnya adalah harus bagi penganut agama lain untuk menggunakan kalimah “Allah”. Pandangan ini disandarkan kepada penggunaan kalimah “Allah” oleh orang bukan Islam seperti yang terkandung dalam banyak ayat-ayat al-Quran seperti ayat 61 dan 63 surah Al-‘Ankabut, ayat 78 surah An-Nisa’ dan ayat 78 surah Ali Imran. Mereka juga menggunakan kalimah “Allah” dengan makna yang bertentangan dengan sifat Allah seperti yang terkandung dalam ayat 30 surah At-Tawbah, ayat 68 surah Yunus serta ayat 17 dan 72 surah Al-Maidah.

3. IKRAM maklum bahawa terdapat kebimbangan di kalangan sebahagian masyarakat Islam bahawa jika diizinkan penggunaan kalimah “Allah” oleh selain orang Islam, pintu fitnah akan terbuka untuk memudahkan pengembangan agama Kristian, sekali gus memudahkan usaha mengajak orang Islam yang lemah akidah kepada agama Kristian. Untuk menangani masalah ini, IKRAM berpandangan bahawa penyelesaiannya bukan dengan menghalang penggunaan kalimah “Allah” tetapi dengan melipatgandakan usaha bagi menangani kelemahan aqidah dan kejahilan umat Islam sendiri.

4. Dalam konteks perkara-perkara 3 dan 11 (4) Perlembagaan Persekutuan yang merujuk kepada Islam sebagai agama persekutuan dan sekatan terhadap penyebaran agama lain di kalangan penganut Islam, IKRAM berpandangan apa yang sudah termaktub wajar dihormati.

5. Pandangan IKRAM ini bukan bermakna IKRAM merelakan sebarang agenda untuk menyebarkan agama lain dalam kalangan umat Islam. IKRAM menyeru semua agarmenghormati peruntukan perlembagaan di dalam hal ini.

Dr. Mohd Parid Sheikh Haji AhmadPresidenPertubuhan IKRAM Malaysia (IKRAM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Balik kampung: 5 juta kenderaan dijangka di lebuh raya

SERI KEMBANGAN – Timbalan Pengarah Jabatan Siasatan dan Penguatkuasaan Trafik (JSPT) Bukit Aman, Datuk Mohd Nadzri Hussain berkata trend peningkatan itu dikesan terutama di Lembah Klang disebabkan pergerakan orang ramai untuk persiapan raya.

Berikutan itu, Polis Diraja Malaysia (PDRM) menjangkakan sebanyak 5 juta kenderaan akan berada di seluruh lebuh raya negara bermula Jumaat untuk pulang ke kampung bagi sambutan perayaan Aidilfitri 3 Mei depan.

“Pergerakan akan mula sesak apabila orang ramai mula pulang ke pantai timur, utara dan selatan. Kita jangkakan sebanyak 5 juta kenderaan akan berada di lebuh raya bermula Jumaat.” Kata beliau, sebagaimana dilaporkan Sinar Harian.

Pemantauan polis di stesen bas juga mendapati tiket habis dijual.

“Jadi, kita boleh nampak semua orang berpusu-pusu untuk pulang ke kampung.”

Beliau berkata, pengguna jalan raya diingatkan untuk patuhi peraturan lalu lintas, pastikan kenderaan dalam keadaan baik, rancang pergerakan pulang selain memastikan diri dalam keadaan bersedia serta tidak letih.

“Diingatkan juga agar pemandu untuk lebih berhemah dengan tidak potong Q, pandu di lorong kecemasan serta langgar peraturan lampu isyarat.”

Dalam pada itu, kerjasama semua pihak adalah amat penting. Kita tidak mahu kesalahan-kesalahan seperti ini boleh menyebabkan kejadian tidak diingini seperti pergaduhan atau ‘road bully’.


Sinopsis Buku ‘PENAT’: Mengurus Emosi, Meraih Bahagia

Adakah kita terlupa untuk merasai kebahagiaan?

Mungkin kita terlupa bahawa suatu ketika dahulu, kita hanyalah kanak-kanak yang mempunyai kemahuan tidak rumit.

Untuk merasai kegembiraan, kita berasa cukup dengan menerima beberapa biji gula-gula, menunggang basikal mengelilingi taman permainan, menyiapkan binaan mainan Lego, atau menerima pujian daripada ibu bapa atas kecemerlangan peperiksaan akhir tahun.

Perkara-perkara ini mudah menyajikan kebahagiaan buat kita.

Ketika kecil, ibu bapa kita juga sering menggunakan teknik psikologi setiap kali kita belajar membuat perkara-perkara baru. Mereka meraikan kejayaan kecil dan memuji kita supaya dapat memberi keyakinan kepada kita untuk mencapai sesuatu yang lebih besar.

Contohnya, kita semasa bayi yang membesar akan belajar untuk meniarap, mengesot, merangkak dan seterusnya berjalan.

Apabila kita cuba melangkah dua hingga tiga tapak, kita pun terjatuh. Pada waktu itu, ibu bapa tidak marah atau mengutuk, malah mereka cuba membina keyakinan kita melalui kata-kata semangat.

Ibu bapa tidak menghukum semasa proses anak belajar berjalan, malah memberi ganjaran walaupun anak baru menapak dua hingga tiga langkah.

Walau bagaimanapun, semakin kita dewasa, kita merasakan semakin rumit dan sukar untuk kita mencipta kejayaan sebelum mampu beroleh bahagia.

Ibaratnya jika bermain Lego; kalau semasa kecil Lego yang dibina mungkin kecil dan mudah, sekarang Lego itu semakin besar dan sukar disempurnakan.

Saya akan memberikan kisah lain sebelum meneruskan perbincangan. Katakanlah, kita hendak pergi ke suatu destinasi dengan menaiki sebuah bas ekspres.

Dalam perjalanan itu, bas akan berhenti di hentian R&R (Rehat dan Rawat); sama ada untuk berehat, pergi ke tandas, makan dan membuat regangan otot. Misalnya kalau perjalanan dari Kuala Lumpur ke Pulau Pinang, kebiasaannya bas berhenti berdekatan Ipoh.

“Ah, dah sampai Perak,” kita berbisik setibanya bas di R&R.

Sepanjang perjalanan juga, kita melihat papan-papan tanda di susur keluar lebuh raya yang menulis nama-nama bandar. Setiap destinasi kecil ini menjadi penanda aras dalam perjalanan kita yang panjang, sekali gus diraikan sebagai kejayaan-kejayaan kecil.

“Oh dah sampai sini. Dah jauh dari KL, maknanya dah dekatlah dengan Penang.”

Hal ini sama seperti meraikan proses belajar berjalan semasa kita kecil dahulu. Kita mudah mengecapi kebahagiaan dengan pencapaian-pencapaian kecil.

Akan tetapi, kalau kita tidak melihat papan tanda atau kalau bas tidak berhenti, maka kita akan tertanya-tanya sepanjang perjalanan, “Lamanya perjalanan. Bilalah nak sampai Penang ni.”

Kita merasakan destinasi (kejayaan) itu masih lagi jauh dan sukar dikecapi.

Apabila dewasa, kita (termasuk ibu bapa kita) menjadi obses untuk melihat hasil akhir yang satu itu sehingga terlupa hendak meraikan kejayaan-kejayaan kecil dalam perjalanan.

Kita gagal memahami bahawa sebenarnya semakin jauh perjalanan kita, maka semakin dekat diri kita dengan kejayaan.

Bagi kita, hasil akhir itulah keputusan yang paling utama – jika berjaya hasil akhir, maka berjayalah kita, jika gagal hasil akhir, maka gagallah kita.

Apabila kita gagal meskipun ada banyak kejayaan kecil yang dikecapi dalam perjalanan, kita tetap terasa gagal sepenuhnya – bahkan mungkin kita boleh menganggap bahawa pencapaian kecil itulah yang membawa kepada kegagalan tersebut.

Sedangkan kita masih boleh mengambil pengajaran daripada kegagalan itu supaya kita bangkit semula. Seperti bola, orang yang mempunyai ketahanan tinggi untuk mencapai kejayaan besar akan melantun semula apabila jatuh ke bawah.

Disebabkan obsesi dengan kejayaan akhir ini, kita tidak berupaya untuk memecahkan masalah kehidupan yang besar dan kompleks kepada isu kecil-kecil untuk diselesaikan; lalu dicapai satu per satu.

Rasa Tersekat, Tidak Membangun, Beku, ‘Meh’, ‘Blah’

Inilah yang sebenarnya menyebabkan orang dewasa berasa penat. Mereka rasa jauh hendak mencapai kebahagiaan dan kejayaan, rasa seperti mahu menyerah kalah segera sebab rasa tidak mampu untuk mencapai jauhnya lagi perjalanan itu.

Oleh sebab itu, sepatutnya perjalanan jauh itu disertai dengan batu tanda yang dekat untuk kita berasa semakin hampir dengan destinasi utama.

Saya percaya, ramai daripada kalangan anak muda hari ini sedang atau pernah mengalami keadaan ini.

Mereka berasa seperti tidak mencapai kemajuan dan kejayaan dalam hidup, rasa stuck (tersekat) di tempat sama. Perkara ini paling ketara dipandang dari sisi kerjaya masing-masing.

Contohnya, pekerja yang muda-muda hanya boleh survive (bertahan) di tempat kerja, tetapi dia tidak boleh thrive (berkembang) sebab rakan sekeliling tidak membantu dia untuk thrive. Rakan-rakan pula jenis yang kurang bermotivasi, suka mengganggu dan tidak memberi kerjasama.

Hal begini pun boleh menyebabkan seseorang itu lembam atau tidak bertumbuh di tempat kerja. Meskipun dia sebenarnya menuju ke aras tersebut, dia tetap tidak mampu merasainya.

Rugilah apabila kita mendapat kejayaan tetapi tidak dapat merasai. Contohnya, seseorang individu dapat menyiapkan sebuah projek setelah enam bulan bertungkus lumus mengerjakannya. Akan tetapi, dia gagal untuk merasai bahawa dia sebenarnya sudah mencapai sesuatu.

Sepatutnya kita menikmati proses untuk mencapai kejayaan itu, bukannya menikmati hasil akhir semata-mata.

Kita Jatuh atau Bangun, Kita Masih Boleh Menikmati Kebahagiaan

Jika kita tidak meraikan kejayaan-kejayaan kecil, maka sewaktu kita sudah dapat hasil akhir itu, kita sudah rasa hilang tenaga, ‘kering’ dan penat. Kita sudah tiada rasa seperti hendak meraikan hasil akhir itu. Meraikannya pun akan membuatkan kita rasa lebih penat.

Rasa penat ini membuatkan kita rasa seperti berpura-pura gembira juga. Bagi kita, kejayaan itu hanya perayaan sekali, kerana esok kita perlu datang ke tempat kerja lagi dan mengulang kerja yang sama juga.

Pernahkah anda mendengar orang berkata begini selepas habis meraikan projek?

Ada, bukan? Ya, mereka berkata begitu meskipun baru lepas meraikan kejayaan.

Saya mahu memberikan contoh lain tentang bagaimana orang yang bermain saham menikmati proses mereka. Mungkin orang ekonomi atau kewangan boleh memahami contoh ini.

Kebiasaannya, apabila satu-satu kaunter saham itu jatuh, kebanyakan pelabur akan berasa sedih dan tertekan. Hal ini kerana mereka rasa mereka telah rugi.

Walau bagaimanapun, ada juga daripada kalangan pelabur yang lebih berpengalaman menganggap hal ini sebagai peluang untuk menambahkan lagi pelaburan kerana harga saham menjadi murah pada ketika itu.

Tatkala orang lain mengeluarkan duit kerana rugi, dia pula memasukkan duit kerana harganya murah, dan dia memerhatikan proses turun naik saham tersebut.

Setelah harga melambung balik, dia akan berasa lebih seronok kerana dia menikmati proses tersebut sehingga mendapat kejayaan akhir.

Pelabur-pelabur yang sudah mengeluarkan duit awal-awal tadi pula baru hendak masuk semula apabila harga sudah menaik.

Mereka berasa seronok juga tetapi tidak sebanyak mana, terutama apabila melihat pelabur yang seorang itu lebih untung. Biarpun saham jatuh atau naik, dia tetap positif dan bahagia. Dia mengambil peluang untuk belajar daripada proses tersebut.

Perkara yang saya cuba sampaikan daripada cerita saham ini adalah naik turunnya pasaran saham tidak terlalu mengganggu ketenangan pelabur yang berpengalaman kerana mereka tahu mengawal emosi dan menikmati proses bermain saham itu.

Pelajaran yang diambil daripada setiap proses itu menjadi batu penanda kejayaan bagi mereka.

Saya telah menulis buku bertajuk ‘PENAT: Bagaimana Mengurus Emosi, Tenaga & Tekanan Dalam Menempuhi Alam Dewasa’ yang diterbitkan IMAN Publication.

Ia baru dipasarkan pada awal bulan November, mula memasuki carta MPH Bestseller pada 11 November 2022 dan menduduki tangga pertama MPH Bestseller dari 9 hingga 29 Disember 2022 (hingga artikel ini ditulis).

Mungkin ramai rakyat Malaysia yang ‘PENAT’ tapi tidak memahami tabiatnya dan ingin tahu bagaimana ingin mengurusnya.

Buku ini hadir kerana saya melihat kepentingan untuk kita mengenal bahawa rasa penat itu bukanlah bermakna kebahagiaan telah hilang daripada diri kita.

Saya membuka buku ini dengan bercerita tentang meraikan proses, kerana saya mahu memberi perspektif kepada anak muda bahawa kita tetap boleh berseronok walaupun dalam tempoh turun dan naik.

Perkara itu tidak mustahil. Bahkan, kejatuhan itu sebenarnya peluang untuk membuatkan kita lebih bahagia.

Bahagian satu buku ini akan menceritakan pengenalan tentang rasa penat dan rasa hilang minat (dalam istilah psikologi, ini dipanggil languishing atau kelesuan) yang dihadapi dalam kehidupan dan kerjaya kita terutamanya, serta cara mengenal pasti jika kita sedang berada dalam situasi tersebut.

Dalam bahagian dua buku ini pula, saya akan memperincikan teori yang dibangunkan untuk membantu kita mengatasi masalah kelesuan tersebut, supaya akhirnya kita dapat menikmati kemekaran (dalam istilah psikologi, ini dipanggil flourishing) dalam kehidupan kita.

1. P = Positive emotion atau emosi positif

2. E = Engagement atau Rasa keterlibatan (dengan aktiviti)

3. R = Relationship atau Hubungan yang baik

4. M = Meaning of life atau Makna kehidupan

5. A = Accomplishment atau Sensasi pencapaian

Kemekaran, kebahagiaan, kesejahteraan, kepuasan hidup, kesihatan mental atau apa sahaja istilah yang digunakan, ia adalah hak semua insan.

Anda akan faham selepas membaca buku ‘PENAT’ bahawa mereka yang mengalami penyakit mental juga boleh bahagia sedangkan mereka yang tiada penyakit mental pula belum tentu bahagia.

Walaupun buku ‘PENAT’ bukan buku agama, tapi ia turut memaparkan ayat-ayat al-Quran dan hadis-hadis Nabi SAW yang berkaitan dengan isu-isu kesihatan mental.

Saya sentiasa percaya kepada proses. Menghargai perjalanan dan proses itu ialah satu nikmat yang besar kalau kita betul-betul menghargainya.

Saya percaya bahawa kalau proses itu tidak lebih penting daripada hasil akhir, maka ia sama penting dengan hasil akhir.

I feel that the process is equally, if not more important than the outcome itself.

“Katakanlah: “Bekerjalah kamu maka Allah dan Rasul-Nya serta orang-orang mukmin akan melihat pekerjaanmu itu, dan kamu akan dikembalikan kepada Allah yang mengetahui akan yang ghaib dan yang nyata, lalu diberitakannya kepada kamu apa yang telah kamu kerjakan.” (At-Taubah: 105)

Dr Alizi Alias
Pengerusi Psikospiritual IKRAM
Penulis buku ‘PENAT’

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Selamat Menyambut Hari Wanita Antarabangsa 2016

Semenjak 1911, Hari Wanita Antarabangsa disambut setiap tahun pada 8 Mac sebagai hari untuk memberi sokongan dan mengiktiraf sumbangan serta peranan wanita dalam pembangunan masyarakat dunia. “Pledge for Parity” menjadi tema sambutan Hari Wanita Antarabangsa 2016 yang membawa erti “Bersama Menjamin Kesetaraan”.

Tema yang menekankan kepentingan kesaksamaan atau kesetaraan gender dalam pembangunan masyarakat, telah sekian lama menjadi asas perjuangan gerakan wanita peringkat global dalam kerangka perjuangan hak asasi.

Wanita IKRAM terpanggil untuk mengulas tema “Bersama Menjamin Kesetaraan” bukan sahaja dalam kerangka perjuangan hak asasi tetapi untuk kembali kepada prinsip asas yang mengaitkan antara peranan, tanggungjawab dan hak wanita dalam aspek pembangunan diri, keluarga, masyarakat dan negara.

Dalam memperjuangkan hak wanita, ianya tidak boleh diasingkan dari membicarakan juga peranan dan tanggungjawab yang perlu dimainkan agar pendirian yang terhasil lebih bersifat pandangan pertengahan yang tidak terlalu konservatif dan pada masa yang sama tidak juga terlalu liberal.

Perjuangan membela nasib wanita yang tertindas dan dinafikan haknya perlu dilihat bukan sahaja dari prinsip kesamarataan atau kesetaraan tetapi juga dari sudut kesaksamaan yang bermaksud berlaku ADIL dalam menentukan hak dan tanggungjawab serta meletakkan sesuatu pada tempatnya dan tidak berlaku sebarang bentuk diskriminasi.

Islam mengiktiraf keadilan dan kesaksamaan lelaki dan wanita dari sudut keimanan dan tanggungjawab terhadap Tuhan Rab al-‘Alamin. Lelaki dan wanita yang terbaik ialah mereka yang paling tinggi keimanannya dan paling baik di dalam menjalankan tanggungjawabnya di sisi Allah tanpa sebarang diskriminasi.

Pada masa yang sama, Islam mengiktiraf perbezaan biologi lelaki dan wanita dalam menentukan tanggungjawab dan peranan masing-masing. Adalah membebankan lelaki dan wanita jika kita samaratakan tugas, tanggungjawab dan peranan antara mereka tanpa mengambil kira fungsi biologi dan peranan setiap jantina dan kemampuan mereka dalam memberikan khidmat terbaik kepada keluarga dan masyarakat.

Pendekatan ini akan memberi lebih keadilan kepada kaum wanita berbanding perjuangan berasaskan kesamaan gender dalam rangka hak asasi yang mengabaikan perbezaan lelaki dan wanita serta mengenepikan nilai-nilai agama dan budaya yang dianuti ahli-ahli masyarakat.

Wanita Malaysia hari ini telah mencapai banyak kejayaan dan terlibat di dalam pembangunan masyarakat hasil dari peluang samarata yang diberikan oleh pihak kerajaan kepada wanita untuk menerima pendidikan. Namun demikian, penglibatan wanita seterusnya di dalam kerjaya berdasarkan kemampuan dan kemahiran yang mereka miliki telah memberi tekanan yang tinggi dalam diri wanita tersebut bagi menyeimbangkan tanggungjawab asas mereka sebagai anak, isteri dan ibu. Tidak dapat dinafikan bahwa situasi ini telah banyak memberi kesan kepada kesejahteraan institusi keluarga dan mengakibatkan pelbagai masalah sosial yang sedang dihadapi oleh negara.

Mengambilkira prinsip kesaksamaan (equity) dalam melihat kepada isu ini, akan menuntut kepada perlunya diwujudkan skim perkhidmatan yang lebih anjal kepada kaum wanita dan keperluan untuk menyediakan pusat penjagaan anak-anak yang lebih baik semasa wanita itu bekerja. Ianya akan membolehkan wanita terus menyumbang kepada masyarakat dengan produktif tanpa mengabaikan tanggungjawab asas mereka kepada keluarga.

Pada masa yang sama kemahiran yang mereka miliki akan disalurkan kepada pembangunan negara sebaiknya. Memberi lebih kemudahan dan sokongan yang diperlukan kepada pekerja wanita berbanding pekerja lelaki tidak membawa maksud diskriminasi.

Sebaliknya ianya adalah untuk berlaku adil kepada mereka dilihat dari sudut peranan dan tanggungjawab. Begitu juga apabila undang-undang syariah menetapkan pembahagian harta pusaka lebih dipihak lelaki, ianya juga berkait dengan tanggungjawab yang perlu dipikul oleh kaum lelaki.

Sehubungan dengan itu, sempena Sambutan Hari Wanita Antarabangsa 2016 ini, Wanita IKRAM menyarankan perkara-perkara berikut:

1. Pembentukan dasar dan polisi yang melibatkan pembangunan dan pembelaan wanita dibuat mengambilkira peranan, tanggungjawab dan hak wanita khususnya bagi memelihara kestabilan institusi keluarga yang merupakan unit penting dalam masyarakat dan tanggungjawab asas wanita sebagai anak,isteri dan ibu tidak terabai.

2. Wanita terus memperkasakan dirinya dengan ilmu untuk mengenal matlamat hidup, membina jatidiri, melaksanakan tanggungjawab, menuntut hak dan membuat keputusan dalam hidupnya sesuai dengan tuntutan Islam. Ruang dan peluang terus diberi kepada wanita untuk mencapai cita-cita dan potensi penuh mereka dengan mengadakan sistem sokongan yang bersesuaian mengikut keperluan kaum wanita.

3. Sumbangan wanita dalam membangunkan masyarakat dinilai dengan lebih holistik dengan juga melihat kepada pencapaian indek kesejahteraan keluarga, kadar jenayah dan gejala sosial, keruntuhan akhkak generasi muda dan faktor-faktor lain yang menyumbang kepada kualiti hidup rakyat keseluruhannya.

Wanita yang memilih untuk mengurus sendiri rumah tangga, anak-anak dan keluarganya, wajar diberikan pengiktirafan dan penghargaan di atas sumbangan mulia ini, tanpa memperkecilkan dan merendah-rendahkan pilihan yang diambil. Wanita ini juga wajar diberikan imbalan yang tertentu dan pengiktirafan ekonomi, selaras dengan usaha dan sumbangan yang diberikan kepada masyarakat dan negara dengan mendidik generasi masa depan negara

4. Masyarakat terus dididik untuk menghormati wanita dan menghargai perbezaan gender dalam menentukan peranan dan tanggungjawab masing-masing samada di dalam keluarga, tempat kerja dan masyarakat; dan

5. Menghentikan semua bentuk keganasan terhadap wanita dan usaha-usaha pembelaan kepada wanita perlu diuruskan dalam suasana yang harmoni, memudahkan dan tidak membebankan atau menyusahkan kaum wanita untuk memperolehi bantuan dan sokongan yang diperlukan.

Selamat menyambut Hari Wanita Antarabangsa. Jom kita bina bersama Malaysia menjadi negara rahmah.

Datin Paduka Che Asmah IbrahimKetua WanitaPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Cari Jodoh: Perkahwinan Jalan Meraih Syurga

JODOH itu rahsia Allah. Namun, tahukah anda, ia telah ditulis 50,000 tahun sebelum Allah menciptakan langit dan bumi?

Ini bersesuaian dengan hadis riwayat Muslim (No. 2653), Nabi SAW bersabda, “Allah telah menulis takdir seluruh makhluk ciptaan-Nya semenjak 50,000 tahun sebelum penciptaan langit dan bumi.”

Persoalan jodoh sememangnya menjadi topik yang gemar dibincangkan. Sebut saja soal cinta dan soal jodoh, pastinya topik ini disukai ramai. Namun, hubungan jodoh inilah yang bakal dipertanggungjawabkan sehingga ke hari akhirat.

Juzuk utamanya adalah jodoh ini tidak boleh dibawa main-main. Memilih pasangan hidup itu umpama anda sedang memilih masa depan akhirat anda.

Destinasinya cuma ada dua: syurga atau neraka. Tidak ada pilihan ketiga di akhirat kelak. Makanya, memilih pasangan hidup mestilah diperhalusi dalam-dalam dan dipertimbangkan baik buruknya.

Langkah paling awal untuk membina rumah tangga adalah memilih jodoh yang baik. Setiap manusia yang berniat untuk menikah, dinasihatkan untuk memilih pasangannya dengan cermat dan tertib.

Berbicara soal hati terkadang akal yang sihat juga tidak mampu dikendalikan dengan baik. Manusia yang sudah dilamun cinta boleh sewenang-wenangnya memilih menggunakan perasaan berbanding akal.

Disebabkan itu, dalam agama Islam sudah ditetapkan garis panduan yang boleh diikuti dalam urusan mencari jodoh.

Rasulullah SAW juga telah bersabda yang bermaksud, “Wanita dinikahi kerana empat perkara, iaitu hartanya, kedudukan keluarganya, kecantikannya dan agamanya, maka hendaklah kamu pilih wanita kerana agamanya, jika tidak, nescaya kamu menjadi orang yang rugi.” (HR Bukhari [5090] dan Muslim [1466])

Dewasa ini, ramai orang Islam yang berada dalam kecelaruan untuk memilih pasangan. Kemajuan zaman dan kepesatan teknologi membolehkan mereka mendapatkan pasangan menerusi aplikasi yang banyak ditawarkan.

Keterbukaan begini menjadikan kita perlu lebih bersikap berhati-hati. Kriteria-kriteria yang sudah ditetapkan Islam ini adalah asas yang boleh diguna pakai dalam mencari pasangan.

Benar, jodoh sudah ditetapkan Allah, namun sebagai hamba-Nya, kita tidak boleh hanya duduk diam dan menunggu jodoh datang dengan sendirinya. Perlu ada usaha dan ikhtiar untuk memilih pasangan yang sesuai dengan agama Islam.

Setiap insan berhak untuk membuat keputusan dalam memilih calon pasangan mereka. Namun, janganlah mengabaikan kriteria-kriteria yang wajib di sisi islam.

Lumrah sebagai seorang manusia yang mana mereka mengimpikan pasangan yang cantik, tampan, berkedudukan tinggi dan berharta.

Namun, janganlah begitu menyandarkan kebahagiaan rumah tangga dengan melihat luaran dan kesenangan dunia semata-mata.

Perkahwinan adalah jalan ke syurga, jadi kriteria pertama yang harus diperhatikan adalah memilih pasangan yang taat kepada Allah dan Rasul-Nya.

Ini adalah antara kriteria yang paling penting dan harus diambil perhatian semasa ketika kita memilih pasangan. Berjuanglah semaksimum mungkin dalam proses mencari pasangan hidup.

Tidaklah upaya kita sebagai manusia biasa yang jauh daripada kesempurnaan untuk mendapatkan pasangan yang sempurna serba-serbi. Cukuplah dan bersyukurlah jika kita dapat memilki pasangan yang taat pada agama.

Allah SWT berfirman yang bermaksud, “Sesungguhnya yang paling mulia di antara kamu adalah yang paling bertakwa.” (Surah al-Hujurat: 13)

Selain itu, dalam proses mencari pasangan hidup, kita juga harus melihat dari segi faktor keturunannya. Ketahuilah bahawa perbezaan darjat akan menimbulkan banyak masalah pada masa hadapan.

Bersesuaian dengan tuntutan agama, kita dapat mencari keturunan yang dapat menyenangkan kita. Allah Taala berfirman,“Dan segala sesuatu Kami ciptakan berpasang-pasangan supaya kamu mengingati (kebesaran Allah).” (Surah adz-Dzariyat: 49)

Kita mahu berumah tangga kerana mahu hidup bahagia di dunia dan di akhirat. Jika di dunia sudah banyak masalah yang timbul, bagaimana pula kehidupan di akhirat kelak?

Pasangan yang sekufu dan memiliki darjat yang bersesuaian dengan kita adalah penting untuk mengelakkan banyak salah faham ketika sudah berumah tangga kelak. Banyak urusan akan mudah jika pasangan dan keluarganya sama taraf dengan kehidupan kita.

Di samping itu, kriteria yang boleh dilihat dalam memilih pasangan adalah dari segi kecantikan atau ketampanan. Faktor pertama kita tertarik dengan pasangan kita adalah faktor paras rupa.

Setiap manusia sukakan kecantikan dan hal tersebut tidak boleh dinafikan sama sekali. Lumrah sebagai manusia, wanita mahukan lelaki yang tampan manakala lelaki mahukan wanita yang cantik.

Namun, keinginan kepada kecantikan dan ketampanan semata-mata boleh membawa kerosakan terhadap diri sendiri jika tidak didasari dengan agama.

Selain itu juga, Islam menggariskan harta sebagai antara kriteria yang boleh diperhatikan dalam memilih pasangan hidup. Bencana besar bakal berlaku jika kekayaan yang dipinjamkan Allah SWT ini tidak berlandaskan agama.

Walaupun Islam menggariskan harta sebagai kriteria dalam memilih pasangan, namun janganlah kita buta sehingga menjadikan harta sebagai tujuan utama dalam soal perkahwinan.

Kesimpulannya, usaha berterusan perlu diikhtiarkan dan disertakan dengan doa kepada Allah SWT dalam mendapatkan pasangan yang terbaik.

Bersesuaian dengan perbincangan di atas, sebaik-baik pasangan adalah mereka yang taat pada agama.

Pada akhirnya kita akan sedar bahawa memilih pasangan tidak hanya berfokus soal cinta semata-mata, tetapi pasangan kita inilah yang akan menemani ibadah serta mendekatkan diri kita kepada Allah SWT.

Hanya iman dan takwa kepada Allah yang membawa nur kasih kepada rumah tangga yang dibina. Jika hilang keberkatan tersebut, maka hilanglah rahmat dalam ‘syurga’ yang dibina.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM bantah tajuk debat Piala Tun Razak

Pertubuhan IKRAM Malaysia (IKRAM) membantah sekeras-kerasnya tajuk-tajuk dalam Pertandingan Debat Piala Tun Razak ke-8 yang berlangsung pada 11 hingga 13 Oktober 2019 di Sekolah Dato’ Abdul Razak, Seremban.

Tajuk yang membahaskan keperluan menulis semula al-Quran jelas bertentangan dengan akidah Islam kerana Allah Taala telah menjelaskan bahawa dengan turunnya wahyu terakhir, maka telah lengkap dan sempurna ajaran Islam yang mana kesemuanya terkandung dalam al-Quran.

Oleh itu, penulisan semula al-Quran dengan menambah atau mengurangkan kandungan asal adalah sesuatu yang bertentangan dengan ajaran Islam.

Tajuk yang membahaskan keharusan amalan homoseksual pula adalah bertentangan dengan akhlak Islam dan tidak wajar dijadikan tajuk debat. Malaysia dengan jelas telah menolak amalan homoseksual.

Kementerian Pendidikan Malaysia (KPM) telah menyediakan garis panduan bagi tajuk pertandingan debat, yang antara lain tidak boleh menyentuh isu-isu sensitif agama dan perkauman.

IKRAM menyokong sebarang usaha pembinaan generasi muda yang berilmu, kritis, berakhlak dan bertanggungjawab, namun tidak akan bertoleransi dalam perkara-perkara yang melanggar akidah dan prinsip-prinsip Islam.

Justeru itu, IKRAM mendesak supaya KPM menyiasat kejadian ini dan mengambil tindakan sewajarnya kepada pihak yang telah melanggar tatacara penetapan tajuk sepertimana yang telah ditetapkan KPM, serta tidak bertoleransi dengan isu-isu yang menyentuh akidah umat Islam.

Semua jabatan dan agensi kerajaan berkaitan juga disaran agar berfungsi dengan cekap dalam menguat kuasa dasar negara, mengambil tindakan wajar dan segera serta memastikan insiden sebegini tidak berulang lagi.

Dr Mohd Parid Sheikh AhmadPresidenPertubuhan IKRAM Malaysia


Wanita pelengkap kesejahteraan negara

“Usaha pemberdayaan wanita untuk setiap lapisan masyarakat merentasi usia dan sempadan geografi perlu dijayakan oleh semua pihak,” kata Ketua Wanita IKRAM, Ustazah Sallawahiu Mohd Salleh dalam ucapan sempena sambutan Hari Wanita Sedunia 2020 pada Ahad lalu.

Beliau yakin dengan meningkatnya penglibatan wanita dalam semua bidang khususnya dalam peringkat pembuat keputusan, ia dapat membantu menyelesaikan isu-isu wanita.

Namun jelasnya, dalam kerangka perjuangan membela nasib wanita, perlu dilihat bukan sahaja daripada prinsip kesamarataan atau kesetaraan (equality) tetapi ia juga dari sudut kesaksamaan dan keadilan (equity).

“Prinsip asas ini mengaitkan peranan, tanggungjawab, hak lelaki dan wanita dengan mengambil kira kekuatan dan kelemahan masing-masing.”

Tambahnya, Wanita IKRAM membawa naratif pertengahan iaitu setiap lelaki dan wanita perlu sokong menyokong antara satu sama lain bagi mengimbangi segala urusan sama ada dalam keluarga, masyarakat dan juga pembangunan negara untuk mencapai kesejahteraan bersama.

“Wanita ke hadapan bukan bertujuan untuk mengambil alih tugas dan tanggungjawab asas kaum lelaki, sebaliknya untuk saling melengkapkan dalam menyumbang kepada kesejahteraan umat dan negara.”

Menurutnya, masyarakat perlu terus dididik untuk menghormati wanita dan menghargai perbezaan gender dalam menentukan peranan masing-masing dalam keluarga, tempat kerja dan masyarakat.

“Pembentukan dasar dan polisi yang melibatkan pembangunan dan pembelaan wanita perlu dibuat dengan mengambil kira peranan, tanggungjawab dan hak wanita.”

Tambahnya lagi, ekosistem sokongan wanita perlu diperkasakan untuk mencapai kesejahteraan dalam kehidupan di samping mempelbagaikan skim kerja dan sokongan ekonomi yang mesra wanita dan keluarga.

Bagi Pengarah Program Sambutan Hari Wanita Sedunia 2020, Dr Diana Katiman, Wanita IKRAM mengguna pakai tema yang diketengahkan oleh Kementerian Pembangunan Wanita, Keluarga dan Masyarakat iaitu ‘Seimbang Untuk Sejahtera’.

Jelasnya, pihaknya telah menganjurkan beberapa program sempena sambutan tersebut pada 4 hingga 8 Mac 2020 di Alamanda Shopping Centre, Putrajaya dengan sambutan yang menggalakkan daripada para pengunjung.

Program-program yang telah diadakan antaranya perkongsian pengalaman usahanita berjaya, bedah buku, Sembang Bernas ‘Seimbang Untuk Sejahtera’, sentuhan selamat, pameran anti dadah dan pemeriksaan kesihatan serta edaran bunga ros untuk wanita.

Namun tambahnya, berikutan pengumuman Kementerian Kesihatan Malaysia mengenai peningkatan mendadak kes COVID-19, sebahagian program pada 6 dan 7 Mac terpaksa ditangguhkan dan program kemuncak pada 8 Mac pula dipindahkan ke Kompleks IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sasar sumbangan RM1 juta sempena Ramadan

Program ini dianjurkan Jawatankuasa Khidmat Masyarakat IKRAM (i-Bantu) dengan kerjasama Humanitarian Care Malaysia (MyCARE), IKRAM MUSLEH, IKRAM Health, Persatuan Belia Harmoni Malaysia (HARMONI) dan Hidayah Centre Foundation (HCF).

Dilancarkan pada 16 April 2018 lalu di Hotel WP berdekatan Jalan Tuanku Abdul Rahman TAR), ia bertujuan mengumpul dana untuk bantuan sedekah, fidyah, makanan, infrastruktur, pendidikan, Orang Kurang Upaya (OKU) dan kesihatan kepada yang lebih memerlukan di dalam dan luar negara.

Di samping itu, ia bertujuan menzahirkan rasa mahabbah dan keprihatinan khususnya kepada umat Islam yang lebih memerlukan.

Bukan sahaja golongan dewasa dijemput untuk sertai program ini, tetapi golongan muda juga dijemput untuk bersama menjayakan program ini melalui kempen ‘1Tabung 1Pelajar’ bagi menggalakkan budaya menabung dan menderma dalam kalangan murid sekolah.

“Ini julung-julung kalinya kami melaksanakan Majlis Sidang Media dan Pelancaran pada hari dan waktu yang sama program kami dijalankan. Ini kerana, kami ingin membawa para tetamu kehormat bersama meninjau keadaan miskin bandar dan gelandangan pada waktu malam di Kuala Lumpur,” kata Prof Madya Hj Ainullotfi selaku Pengerusi i-Bantu merangkap Pengarah program Rayuan Ramadhan 1439H.

Selesai sesi sidang media, tetamu kehormat dijemput ke tempat pelaksanaan aktiviti ‘Street Ngaji’ untuk bersama melihat keadaan miskin bandar dan gelandangan di Jalan TAR menyertai kelas pengajian al-Quran kepada pelajar Muslim dan pengetahuan asas kepada mereka yang belum Muslim.

Seramai 30 orang sukarelawan Rose2Rose, i-Bantu dan pelbagai pihak membantu mengajar bacaan Iqra’ dan al-Quran kepada pelajar Muslim dan pengetahuan asas kepada pelajar bukan Muslim seperti Matematik, Sains dan lain-lain.

Untuk maklumat lanjut mengenai program Rayuan Ramadhan, sila layari laman sesawang  www.ibantu.ikram.org.my  atau Facebook iBantu.IKRAM.Prihatin. Sebarang sumbangan boleh dibuat melalui atas talian www.i-bantu.org.my/reg.


Aqsa Syarif WP anjur ‘Konvoi Pembebasan Palestin’

Konvoi ini kemudiannya bergerak ke empat buah masjid lagi di sekitar Kuala Lumpur. Masjid-masjid tersebut adalah Masjid Muadz bin Jabal di Setiawangsa dan Masjid Ikhlasiah, Pantai Dalam, masing-masing pada waktu Zuhur dan Asar. Antara aktiviti yang dilakukan adalah edaran flyers kepada masyarakat di sekitar masjid. Selepas itu, para peserta bergerak menuju ke Masjid Al-Mukhlisin, Taman Alam Damai untuk menunaikan solat Maghrib sebelum bergerak ke Masjid Sultan Mizan Zainal Abidin di Putrajaya untuk majlis penutup.

Konvoi yang memakan masa selama sehari ini diakhiri dengan ucapan penutup oleh Pengerusi Aqsa Syarif, Ustaz Hasanuddin Mohd Yunus. Dalam ucapan penutupnya, Ustaz Hasanuddin berkongsi dengan para peserta dan jemaah masjid mengenai keistimewaan Masjid al-Aqsa dan tanah suci Palestin. Beliau juga menyatakan harapan agar masyarakat dapat bersama-sama dalam usaha pembebasan Palestin.

“Aqsa Syarif mengalu-alukan jika ada yang mahu mengaturkan ceramah kesedaran Palestin di kawasan dan tempat kerja saudara,” katanya.

Majlis diakhiri dengan penyampaian cenderahati yang disampaikan oleh Ustaz Hasanuddin kepada Imam Besar Masjid Sultan Mizan Zainal Abidin.

Konvoi berkereta ini merupakan sebahagian daripada Kempen “Justice And Freedom For Palestine 2.0” yang dijalankan oleh Aqsa Syarif Wilayah Persekutuan. Antara program lain yang akan dijalankan dalam kempen ini ialah Minggu Palestin di IPT, Pameran Palestin di Pesta Buku Antarabangsa 2011 dan Program Malam Amal Palestin.

Ditubuhkan dan didaftarkan di Malaysia sebagai suatu organisasi yang berprofil sukarela di atas dasar kemanusiaan, Aqsa Syarif memberi maksud “Masjid Yang Dimuliakan”. Aqsa Syarif mempunyai empat misi iaitu penyebaran maklumat, bantuan kemanusiaan, bantuan kewangan dan kerjasama. Dianggotai oleh sembilan orang ahli lembaga dari pelbagai latar belakang pendidikan dan kerjaya, Aqsa Syarif berganding bahu menyumbang tanaga dan fikiran untuk kebaikan Palestin dan dunia secara amnya.

Maklumat mengenai Aqsa Syarif boleh diperoleh dengan melayari laman sesawang Aqsa Syarif Pusat, http://aqsasyarif.com/ atau mengunjungi laman sosial facebook, http://www.facebook.com/aqsa.syarif. Bagi orang ramai yang berhajat menjemput Aqsa Syarif ke kawasan mereka di sekitar Wilayah Persekutuan pula, mereka boleh menghubungi pengerusi Aqsa Syarif Wilayah Persekutuan, Zaharudin Othman (012-616 7819).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bingkisan Emas Syawal santuni warga emas

Bertujuan memberikan pengalaman kepada sekretariat dan sukarelawan dalam menganjurkan program dan mengagihkan sumbangan, program ini turut disertai oleh para pelajar Sekolah Menengan Kebangsaan Yaakob Latif, Cheras bagi memenuhi subjek Pendidikan Sivik dan Kewarganegaraan.

Rumah jagaan yang terletak di Jalan Pulau Meranti ini didiami oleh 41 orang penghuni warga emas, 16 lelaki dan 25 wanita di mana seramai 30 orang yang terlantar sakit dan selebihnya boleh menguruskan diri sendiri. Majoriti daripada penghuni ini dihantar sendiri oleh waris untuk dijaga oleh beberapa orang kakitangan rumah jagaan ini secara bayaran bulanan.

Program ini dimulai dengan memberi pek makan tengahari dan beramah mesra dengan penghuni rumah tersebut oleh sekretariat yang dibantu oleh para pelajar. Usai solat zohor berjamaah bersama warga emas, mereka membuat lukisan mural serta menyediakan minum petang.

Kemudian mereka minum petang bersama-sama warga emas sambil mendengar luahan dan perkongsian dari mereka. Sebelum berangkat pulang, duit raya turut diagihkan kepada warga emas di sini di samping kad raya yang dihasilkan sendiri oleh kanak-kanak daripada Tadika Al-Fateh serta sumbangan barang dapur kepada penghuni rumah ini.

Penyerahan plak IKRAM juga turut disampaikan oleh Pengarah Program BES’16, Encik Arif Yusdi kepada Puan Linda selaku Pengurus Rumah Jagaan dan Rawatan Al Ikhlas yang diakhiri dengan sesi bergambar beramai-ramai sebagai kenang-kenangan.

Semoga program bersama warga emas ini dapat memberikan pengalaman bermakna dan keinsafan kepada para peserta untuk terus menghormati, menyayangi dan menyantuni golongan warga emas di samping memberikan kegembiraan dan harapan buat mereka, insya-Allah.


GLC: ‘Ghanimah’ politik yang sukar dilepaskan

Pelantikan pemimpin syarikat berkaitan kerajaan (GLC) dalam kalangan ahli parlimen (MP) kerajaan dilihat amat ketara walaupun negara masih ‘berperang’ dengan pandemik Covid-19.

Pelantikan politik ini bukan lagi rahsia, bahkan diuar-uarkan lagi bagi memenuhkan semua kuota jawatan GLC dengan alasan bahawa semua MP kerajaan layak memegangnya. Benarkah begitu?

Seorang demi seorang pengerusi GLC dalam kalangan teknokrat dan profesional yang berpengalaman ‘ditendang’ untuk diisi dengan MP kerajaan yang dipilih. Persoalannya, sejauh mana kelayakan MP-MP ini memegang jawatan dalam GLC?

Isu ini menjadi hangat semula apabila seorang MP yang menjadi pengerusi sebuah GLC memberikan kenyataan-kenyataan tidak matang mengenai kemalangan tren LRT dalam satu sidang media. Walaupun sudah ditamatkan khidmatnya, kelayakan beliau memegang jawatan yang penting dalam GLC itu diragui.

Nama-nama MP dan GLC yang dipegang amat banyak, boleh dicari dan disenaraikan satu persatu dan penulis tidak berminat untuk muatkannya dalam artikel ringkas ini. Ini tidak termasuk lagi ahli-ahli politik bukan MP yang dilantik dalam GLC yang mungkin mencecah ratusan orang.

Anggaran mudah, jika ditolak semua menteri dan timbalan menteri yang dilantik seramai 70 orang, sekurang-kurangnya 30 hingga 40 MP yang telah dan sedang mengisi jawatan-jawatan dalam GLC.

Penulis agak terbuka untuk menerima pandangan bahawa ada sebahagian MP yang dilantik layak memegang GLC berdasarkan pengalaman profesyennya sebelum menjadi MP dan kompetensinya untuk memajukan lagi GLC itu.

Namun penulis berpandangan, sebahagian besar MP bahkan ahli-ahli politik yang dilantik tidak layak memegang jawatan GLC kerana mereka langsung tiada pengalaman dan kompetensi untuk memajukan lagi syarikat.

Mereka yang dilantik hanya kerana ada kedudukan dalam politik, bukan kerana sebab lain. Perlu diingat, memimpin GLC bukan seperti memimpin parti politik.

Parti membina pengaruh, GLC menjana keuntungan. Parti mengukuhkan kedudukan, GLC mengukuhkan pengurusan. Dengan pelantikan politik yang ketara dalam GLC, dibimbangi GLC menjadi alat untuk melebarkan pengaruh dan mengukuhkan kedudukan masing-masing.

Contohnya, projek sebuah GLC didahulukan dan dibangunkan di kawasan MP itu kerana beliau sebagai pengerusinya. Atau, sebuah syarikat menang tender sebuah projek GLC kerana bos syarikat itu milik kroni MP yang memegang GLC itu.

Penulis juga bimbang dengan masa depan GLC jika dipimpin oleh mereka yang tidak layak dalam kalangan MP dan ahli-ahli politik.

Trend lantikan politik dalam GLC dilihat lebih kepada habuan atau ‘ghanimah’ politik untuk mengukuhkan kuasa, bukan kerana kelayakannya. Kita wajar mengambil pengajaran daripada sebuah hadis yang bermaksud:

Daripada Abu Hurairah RA katanya, Rasulullah SAW bersabda, “Kalau amanah tidak lagi dipegang teguh, maka tunggulah saat kehancuran.” Ia bertanya, “Bagaimana orang tidak memegang teguh amanah itu, ya Rasulullah?” Beliau menjawab: “Kalau sesuatu urusan telah diserahkan kepada orang yang bukan ahlinya, maka tunggulah saat kehancuran.” (Hadis Riwayat Bukhari)

Oleh yang demikian, beberapa perkara seharusnya diaplikasikan bagi menambah baik proses pelantikan dalam GLC seperti yang disarankan oleh Timbalan Presiden IKRAM, Hj Badlishah Sham Baharin.

Pertama, beliau menyarankan agar wujudnya mekanisme pemilihan yang jelas dan telus melalui badan, panel atau lembaga tertentu, sebagai contoh Jawatankuasa Pilihan Khas (Parliamentary Select Committee).

“Badan, panel atau lembaga ini hendaklah dianggotai oleh ahli yang berpengalaman luas dan daripada pelbagai latar belakang yang relevan, sama ada daripada sektor awam ataupun sektor swasta dan badan bukan kerajaan (NGO),” ujarnya.

Kedua, kriteria yang jelas dan spesifik perlu dibangunkan berdasarkan skop, peranan dan tanggungjawab sesuatu tugas kepimpinan. Kriteria-kriteria pemilihan mestilah menekankan calon yang kompeten yang mempunyai kelayakan akademik atau pengalaman yang bersesuaian dan kemahiran serta integriti.

“Dengan kata lain, calon yang dipilih mestilah job-fit dan strategy-fit bersesuaian dengan keperluan jawatan yang dicalonkan,” katanya.

Dengan kedua-dua saranan ini, diharapkan agar calon yang terbaik dapat dipilih berdasarkan mekanisme dan kriteria-kriteria yang telah ditetapkan bagi memimpin dan memajukan GLC sekali gus menyumbang kepada masa depan negara yang lebih baik.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pakej Korban Dan Akikah Termurah, RM290 Kembali!

SERI KEMBANGAN – Yayasan IKRAM Malaysia melalui kempen i-Qurban menawarkan harga yang berpatutan dan kaedah pembayaran yang mampu memudahkan ibadah sunat muakkad ini.

“Kenapa anda perlu memilih i-Qurban? Antaranya ialah kerana harganya yang berpatutan: Hanya RM730 sahaja bagi setiap bahagian.”

Selain itu, boleh bayar secara ansuran iaitu ansuran sebanyak dua kali bayaran dan seterusnya, video/gambar akan dibekalkan di samping sijil penyertaan.

Kepada yang ingin melaksanakan ibadah korban atau infak Aidiladha ini boleh daftarkan di https://bit.ly/iqurban.

Dalam pada itu, MyQurbani sekali lagi memberi ruang dan peluang kepada rakyat Malaysia untuk melaksanakan ibadah korban dan akikah dengan harga yang murah dan berbaloi.

Konsep korban dan sedekah diteruskan dengan sasaran pengagihan daging korban bernilai RM1.5 juta ke 13 buah negara seperti Palestin, Syria, Yaman, Nepal, Malaysia, Somalia dan lainnya.

Melalui MyQurbani, MyCARE sekali lagi menawarkan harga korban termurah iaitu RM290 satu bahagian kerbau di Nepal.

Dengan pengalaman selama 24 tahun, MyCARE melaksanakan amanah ini dengan penuh cermat dan diuruskan dengan amalan terbaik (best practices) serta memastikan aspek kepatuhan hukum syarak diikuti sepenuhnya.

Sebanyak 5,012 penyertaan qurban dan akikah telah berjaya dilaksanakan pada tahun lepas.

“Ayuh laksanakan ibadah korban atau akikah di samping membantu saudara-saudara kita yang memerlukan,” ujar MyCARE.

Segalanya boleh dibuat melalui https://mycare.qrd.by/myqurbani  atau membuat pembayaran melalui bank online/ CDM/ cek: Humanitarian Care Malaysia Berhad CIMB Islamic 8602 13 5592.

Seterusnya, e-mel ke myqurbani@mycare.org.my atau Whatsapp ke http://wasap.my/601112348212

Selain itu, Hidayah Centre Foundation turut mengambil inisiatif melaksanakan program Qurban for Mualaf bagi memberi pendedahan mengenai ibadah korban sekali gus meraikan para mualaf dan komuniti setempat.

“Majoriti mualaf ini berada di kawasan luar bandar, kampung-kampung dan pedalaman di seluruh Malaysia terutamanya di negeri Sabah dan Sarawak,” ujar Hidayah Centre.

Terdapat dua Pakej Qurban For Mualaf iaitu;

Pakej A : Semenanjung & Sabah – RM 790

Pakej B : Sarawak – RM 890

Daftar qurban anda sekarang di https://bit.ly/QfM2022.

Ayuh kita sertai dan kongsi kempen ini kepada semua kenalan seluruh negara. Mudah-mudahan ia menjadi saham akhirat buat kita semua.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Noktahkan kerakusan tembolok kuasa

‘Drama-drama’ yang ditayangkan pihak kerajaan sepanjang tempoh ‘pengambilan kuasa’ sejak Mac tahun 2020 sangat memberikan kesan yang tidak baik kepada negara, apalagi kesannya sangat dirasai semua ketika rakyat bergelumang melawan Covid-19 yang belum tampak kesudahannya.

Ketika ahli parlimen pun sudah duduk di kerusi dewan, maka baru saja diketahui sekalian rakyat jelata bahawa kerajaan sudah menarik balik semua Ordinan Darurat berkenaan sejak 21 Julai lalu.

Pembatalan ini menjadikan isu Proklamasi dan Ordinan Darurat tidak lagi berbangkit, sebagaimana kata Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan pada hari pertama Mesyuarat Khas Dewan Rakyat pada Isnin.

Pengumuman besar negara itu bukan disampaikan oleh Perdana Menteri Tan Sri Mahiaddin Md Yasin sedangkan beliau hadir dan berada di Dewan Rakyat itu juga.

Tiba-tiba menteri itu tidak mahu menjawab persoalan berkaitan pembatalan itu dan akan menjawabnya pada hari Isnin depan. Ia menimbulkan lebih banyak persoalan, sedangkan jawapannya hanya semudah ya atau tidak.

Sebagaimana pertanyaan netizen bernama Adeysham Nor di laman Facebooknya:

“Dah dapat perkenan Agong ke belum? Kalau dah kata dah. Kalau belum kata belum. Apa yang susah sangat nak jawab sampai nak kena tunggu hari Isnin depan?”

Tambahnya lagi, berkatalah benar walaupun pahit.

Sedangkan sebelum ini, Yang di-Pertuan Agong telah bertitah agar parlimen dibuka segera supaya Proklamasi Darurat dan semua ordinan berkaitan Darurat dibahaskan di parlimen.

Tapi jelas menteri-menteri PN memperolok-olok dan memperbudak-budakkan rakyat senegara. Apa cerita sebenarnya wahai pak menteri? Jujurlah agar tidak kalian digelar ‘menteri penipu.’

Pelbagai isu yang terpaksa dihadapi rakyat, apatah lagi dalam keadaan ‘paksa rela’ duduk di rumah dan tidak boleh ke mana-mana. Maka isu yang menular, sekali lagi terpaksa didepani.

Isu kelaparan, kesempitan hidup, pendidikan juga masalah sosial rakyat yang masih belum berakhir. Para menteri semudahnya ke sini sana, tidak mematuhi SOP yang diperintahkan.

Rakyat terus dibebani dengan hukuman yang tidak masuk akal. Tetapi golongan atasan dan kayangan, bebas berkeliaran seakan-akan virus itu sangat kebal untuk tembus kepada diri mereka.

Kita semua ingin kembalikan bumi Malaysia ini sifar kes Covid-19 dan dapat menjalani kehidupan normal. Namun apakan daya, angka-angka kes yang makin meningkat setiap hari sehingga 27 Julai 2021 yang dilaporkan ini ialah 16,117 kes yang menjadikan jumlah keseluruhan kes di negara ini ialah 1,044,071 kes.

Barangkali ada yang tidak sedar, sudah cecah 1 juta kes di Malaysia ini! Di mana kepedulian pemimpin yang berkuasa kini hingga angka-angka itu tidak dapat diturunkan lagi?

Sebanyak mana masa lagi yang kerajaan ini perlukan untuk mengembalikan kepercayaan dan keyakinan rakyat kepada mereka? Secara jelasnya, sekalian rakyat sudah serik dengan ‘wayang’ yang disiarkan pemimpin negara ini.

Lihat sahajalah, pada Isnin juga telah berlangsungnya himpunan Hartal Doktor Kontrak. Kebajikan barisan hadapan ini tidak dapat diberikan jaminannya walaupun mereka sangat setia melayani dan merawat pesakit bukan sahaja ketika pandemik ini.

Suara-suara para doktor terus kedengaran di bawah pimpinan kerajaan kali ini, namun ia tetap tidak diambil peduli hinggalah tercetusnya himpunan semalam dan diketahui rakyat.

Seperti kata seorang pensyarah, Puan Syahidatul Munirah:

“Hartal daripada penjawat awam ini mencipta sejarah baharu di Malaysia. Belum pernah terjadi, tapi memang perlu dilakukan. Sebab apa? Sebab pengurusan tertinggi mana-mana jabatan dalam Malaysia ini, sudah terbiasa dengan ketidakpedulian, korupsi, main duit, tidak peduli kebajikan staf, sikap buli membuli walhal dia tak buat kerja pun sebab sibuk ‘kipas punggung’ ahli politik untuk kekalkan kedudukan sebagai bos.”

Semua ini berlaku di mana-mana daripada peringkat tertinggi sehingga staf integriti dan sumber manusia akan ikut bersekali, rata-ratanya untuk selamatkan periuk nasi mereka.

“Jadi di mana kualiti sesebuah jabatan, juga semangat pekerja teraniaya ini untuk melaksanakan servis sebaik mungkin apabila diganggu oleh kuasa-kuasa yang jaga tembolok mereka semata ini?”

Mereka yang berkuasa itu pula ada akses langsung dengan badut-badut politik yang lagilah teruk mempermainkan rakyat.

“Jadi, hartal ini penting untuk memberi ‘wake up call’ bahawasanya rakyat atau pekerja yang ditindas tidak bodoh, tidak lembik dan takkan selamanya takut dengan permainan kuasa mereka yang tak buat kerja pun tapi sibuk main kuasa,” tegasnya lagi.

Secara jelasnya, pihak kerajaan perlu peka dan mengambil sikap yang sewajarnya terhadap doktor kontrak dan mereka diberikan ganjaran yang adil berasaskan prestasi juga kompetensi yang mereka miliki.

Walaupun isu ini bukanlah baharu, tetapi tanggungjawab itu perlulah berbalik kepada kerajaan yang memerintah.

Sedarkah kalian wahai pemimpin negara dan kita semua, tentunya mereka ingin sekali memberi khidmat yang terbaik kepada sektor kesihatan negara, apatah lagi pada waktu yang sangat kritikal dan perlu punya kesabaran dan kekuatan yang tinggi mendepani pesakit Covid-19 ini.

“Jika kewangan adalah kekangan dan masalah utama, kecilkan saiz kabinet, menteri, timbalan menteri, duta-duta khas bertaraf menteri dan lain-lain jawatan yang sudah tentu memakan belanja pengurusan yang maha besar.”

Menurutnya lagi, belum dikira lantikan-lantikan politik lagi.

“Seperti biasa, ‘hujah’ yang memenangkan kelompok elit, kaya dan berkuasa amat mudah diketengahkan untuk mengugut dan menindas kelompok bawahan.” Begitukah?

Beberapa hari ini, timbul pula isu berkaitan integriti dan kompetensi dalam kalangan mereka yang ‘punya nama,’ yang menjadi pemerhatinya adalah rakyat atau dengan kata lainnya, netizen.

Begitu ramai yang menyokong seseorang itu, maka pelbagai tamsilan diberikan. Tidak terkecuali, mereka yang menentang influencer itu dan melabelkan bermacam-macam. Namun, tetap ada yang terus menegakkan yang hak (kebenaran) antara kedua-dua mereka itu.

Ada yang taasub dan terlampau mengagungkan hingga kebenaran pun terhijab. Begitu juga yang menegakkan kebenaran tetap ada dengan bahasa-bahasa yang baik dan hikmah. Rakyatlah perlu menelusuri dan menilai kebenaran yang telah disingkapkan.

Sebelumnya, isu OKU yang didera hangat juga diperkatakan, namun seakan tenggelam dek kerana netizen beralih arah membincangkan isu influencer itu.

Tentunya kita sebagai rakyat Malaysia mengharapkan agar isu influencer ini tidak terus menenggelamkan isu utama negara, iaitu integriti dan kompetensi kerajaan Perikatan Nasional (PN) ini.

Sewajarnya kita mengambil sikap yang jelas dalam menangani sesuatu isu. Letakkan sesuatu itu pada tempatnya, bukan pukul rata. Perlunya meletakkan isu yang ingin diselesaikan, bukan mengaitkan pula dengan kebaikan yang dibuatnya hingga menutup segala kemungkaran yang dilakukan, tidak kira siapa pun orangnya.

Maka, teruskan herdikan kita sebagai rakyat, agar segala isu yang berlaku ini dipandang serius oleh pihak yang sepatutnya terutama kerajaan negara ini.

Seperti kata Mohammad Hafizuddin Abdul Mukti menerusi artikelnya ‘Dalam keikhlasan perlu ketelusan’ :

“Dalam keikhlasan perlu ketelusan, barulah hati beroleh ketenangan.”

Moga negara kita yang tercinta ini kembali ke arah yang lebih baik, tanpa Covid-19, tanpa rasuah, tanpa penunggang agama, tanpa maksiat, tanpa penindasan, tanpa pembohongan dan tanpa keburukan yang tidak diingini.

Atriza Umar
Pegawai Penerangan dan Perhubungan
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


R-naught melebihi purata kebangsaan, vaksinasi ditingkatkan

SERI KEMBANGAN – Kadar kebolehjangkitan atau R-naught melebihi purata kebangsaan 1.08, dicatatkan di 14 negeri dan wilayah.

Namun, kadar kebolehjangkitan Covid-19 di Malaysia terus mencatatkan trend penurunan selama empat hari berturut-turut dan pada Ahad, ia susut kepada 1.08 berbanding 1.10 pada hari sebelumnya.

Negeri Perlis merekodkan kadar tertinggi dengan 1.53 diikuti Terengganu, Kelantan, Kedah, Pulau Pinang, Perak, Sabah, Putrajaya dan Pahang.

Ia seterusnya diikuti Johor, Kuala Lumpur, Sarawak, Melaka, Selangor dan negeri yang mencatatkan kadar di bawah purata kebangsaan ialah Negeri Sembilan dan Labuan.

Sebagaimana yang dilaporkan sebelumnya, kadar kebolehjangkitan terendah yang pernah direkodkan tahun ini ialah 0.81 pada 3 Mac lalu, manakala yang tertinggi dicatatkan ialah 1.21 pada 23 Mei.

Nilai R-naught merujuk kepada tahap kebolehjangkitan sesuatu virus, iaitu berapa ramai individu yang boleh dijangkiti oleh satu kes positif.

Dalam pada itu, sebanyak 60.9 peratus populasi dewasa di Malaysia telah mendapat sekurang-kurangnya dos pertama vaksin Covid-19, setakat Ahad.

Menurut data Jawatankuasa Jaminan Akses Bekalan Vaksin COVID-19 (JKJAV), pemberian dos kedua bagi populasi dewasa pula menghampiri 30 peratus iaitu 29.7 peratus.

Ini menunjukkan jumlah kumulatif suntikan dos vaksin Covid-19 di negara ini melepasi 21,200,473 dos keseluruhan. Manakala jumlah pemberian suntikan harian vaksin dos pertama dan kedua merekodkan 480,122 dos pada Ahad.

Daripada keseluruhan suntikan vaksin, sebanyak 14,247,659 adalah bagi dos pertama manakala 6,952, 814 bagi dos kedua melibatkan populasi dewasa.

Enam kawasan/negeri mencatatkan pemberian vaksin melebihi 50 peratus bagi dos pertama populasi dewasa iaitu Lembah Klang (96.7 peratus), Labuan (95.1 peratus), Sarawak (84.6 peratus), Negeri Sembilan (72.5 peratus), Perlis (62.2 peratus) dan Pulau Pinang (56.2 peratus).

Seterusnya, negeri yang lengkap dos kedua melebihi 50 peratus populasi dewasa adalah Labuan dan Sarawak apabila masing-masing mencatatkan 81.5 peratus dan 65.7 peratus.


Tercencang puar, bergerak andilau

Manakan tidak, itulah hari di mana berlakunya peristiwa bencana pabila Zionis mengisytiharkan negara haram mereka setelah merampas 78 peratus wilayah Palestin dengan zalim dan penuh kerakusan.

Pada tahun 1948 itu juga menyaksikan beratus ribu orang Palestin dipaksa keluar daripada kediaman mereka sehelai sepinggang, hanya berkain tiga hasta. Ia tak ubah bagai terlentang berisi air, tertiarap berisi tanah.

Cuba kita bayangkan situasi di mana keluarga kita secara tiba-tiba terpaksa melarikan diri akibat bencana ke sebuah negara yang jauh dan asing? Pelbagai persoalan menerpa serentak di benak. Adakah ini satu mimpi atau igauan? Kenapa ianya boleh berlaku? Bagaimana nasib anak-anak nanti?

Apa yang mereka nak makan dan minum? Kasihan anak-anak kecil dan polos. Mereka masih belum mengerti akan kekejaman dunia. Mampukah mereka survive? Kepada siapa lagi hendak di adukan nasib dan meminta pertolongan?

Kita mungkin terfikir akan dapat kembali suatu hari nanti, sebab itulah kita membawa kunci rumah bersama. Namun, harapan tersebut hancur lebur menjadi debu, bagaikan debu-debu kediaman rakyat Palestin yang runtuh dibedil pesawat-pesawat Zionis sang pengecut!

Tetapi sekarang, setelah lebih tiga generasi, mereka tetap tidak dapat kembali semula ke kediaman milik mereka sendiri. Tanah dan kediaman hasil titik peluh dan keringat sendiri kini menjadi milik orang lain. Kegilaan apakah ini? Ketidakadilan apakah yang telah dan sedang berlaku?

Kini pada bulan Mei tahun 2021, genaplah sudah 73 tahun kejatuhan Palestin ke tangan Zionis yang celaka, dan keperitan itu masih lagi dirasai di setiap nadi yang berdenyut. Ia hakikat yang menyesakkan dada dan amat pahit untuk ditelan.

Palestin adalah tanah wakaf bagi umat Islam di seluruh dunia dan Masjid al-Aqsa yang terletak di dalamnya adalah simbolik penerusan perjuangan Rasulullah kepada nabi-nabi terdahulu sebelum Baginda.

Lantas, mempertahankan Palestin bukan hanya urusan bagi rakyat Palestin semata-mata. Tidak! Sudah tentu tidak! Ia urusan setiap umat yang yang cintakan kedamaian dan keadilan, lebih-lebih lagi bagi yang menggenggam syahadah di jiwanya.

“Kalian tidak mahu memikirkan dan mempertahankan Palestin, tidak mengapa! Tetapi ingat, nanti di Padang Mahsyar, kami akan mengadu di hadapan Allah! Ya Rab, jangan pisahkan Palestin daripada kehidupan kami.” (Ismail Haniyeh, mantan PM Palestin)

Ibarat telur sekangkak, pecah sebiji pecah semua

Mungkin ada tikanya seorang pejuang di sana rasa kelelahan, keletihan, maka dia berniat berehat sebentar; tetapi apabila melihat pada medium sosialnya atau berita tempatannya bahawa ada jiwa nun di ceruk dunia yang sedang menyokong perjuangannya, mana tahu, itulah nafas barunya, pembugar kembali semangat jihadnya!

Dan jiwa yang membantu meniup kembali obor perjuangannya itu mungkin kau, aku, kita semua.. lantas ada saham walau sebesar zarah buat kita nanti, insya-Allah.

Perbanyakkkan hashtag, tweet dan retweet, kapsyen, Instagram Story atau video TikTok, walaupun kita bukanlah influencer dengan berjuta followers, namun jika kita melakukannya bersama-sama, ia akan menjadi gelombang yang akan menyentakkan dunia dengan kekuatan media sosial ini.

Ah, mana mungkin kecaman dan herdikan di media sosial sahaja mampu meruntuhkan keegoan sang pengecut? Apatah lagi bisa menghalau askar-askar laknatullah itu daripada bumi Palestin? Yakinlah, saudaraku.. perasaan bahawa suara kita tidak akan didengari dan hanya sia-sia adalah umpama mengabulkan harapan musuh.

Bahkan sikap tidak peduli dan ignorant tersebutlah mengapa Rasulullah menggambarkan dalam hadis Baginda tentang keadaan umat Islam pada suatu ketika nanti tak ubah seperti buih di lautan sahaja (hadis sahih riwayat Abu Dawud, Ahmad dan Abu Nu’aim).

Bukankah Allah itu mengikut persangkaan hamba-Nya? Maka kita perlu terus bekalkan berdas-das tembakan kata-kata semangat dan perjuangan untuk pejuang  Palestin di sana.

Zionis telah dan akan sedaya upaya akan cuba memutarbelitkan fakta dan menyembunyikan apa yang sedang berlaku di Gaza, dengan sangkaan seluruh dunia akan terpedaya dengan lakonan palsu mereka tersebut. Sudah tentu, mereka mahu perjuangan membebaskan al-Aqsa hilang lenyap daripada jiwa umat Islam, itulah sikap sebenar sang anjing hitam!

Lantaran itu teman-teman, sedarlah bahawa jika kalian masih lagi membisu, diam kalian dan pesimis kalian, hanya akan membuatkan Zionis tertawa riang.

Pun begitu, perhatikanlah apa yang hendak dikongsikan. Sahihkan terlebih dahulu sebelum disebarkan. Sulamilah semangat kalian dengan ilmu, perhatikan referensi, sumber berita, gambar dan video yang akan diciapi. Elakkanlah kita menjadi seperti kurang-kurang bubur, lebih-lebih sudu!

Fokus pada pendidikan produktif; bukan sekadar pendebat pemacu, apatah lagi menjadi jaguh berkata-kata yang buruk. Tetaplah kedepankan adab ketika bertindak dan berbicara.

Jika kita benar-benar memandang dengan sesungguhnya bagaimana sejarah mengabadikan peristiwa, kita akan mendapat hakikat bahawa Palestin akan kembali bernafas dengan aman dan nyaman ketika ia dipimpin di bawah dakapan Islam kelak.

Sebelum tika dan waktu tersebut sampai, ayuh kita teruskan berdoa dan memberi sumbangan semampunya buat Palestin, tanah yang diberkati.

“Perumpamaan mukminin dalam berkasih sayang dan persaudaraan sesama mereka adalah seperti satu jasad. Jika salah satu anggota badan berasa sakit, maka seluruh badan AKAN TURUT MERASA SAKIT dengan berjaga malam dan demam.” (Hadis Riwayat Ahmad)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Zero Waste selari konsep Negara Rahmah

Kaedah itu diperkenalkan kepada penduduk Shah Alam khususnya penduduk sekitar Seksyen 8 melalui pelancaran kempen alam sekitar 4R (Reduce, Reuse, Recycle & Recover) baru-baru ini.

Menurut Dr Nurhidayah Hashim, selari dengan konsep Negara Rahmah, ‘zero waste’ merupakan kaedah untuk menjaga alam sekitar dengan mengasingkan sampah mengikut kategori untuk meminimumkan jumlah sampah yang tidak boleh dikitar semula.

Berkongsi pengalamannya menetap di luar negara, beliau berkata, kaedah itu telah diaplikasikan di negara-negara maju seperti Jepun dan Australia untuk mengurangkan kuantiti sampah seterusnya memproses bahan itu menjadi produk terpakai.

YB Najwan merasmikan kempen 4R ‘Zero Waste’

“Sebelum ini kita diperkenalkan dengan konsep 3R (Reduce, Reuse, Recycle) tetapi untuk 4R kita menambah satu lagi iaitu ‘recover’.”

“Bahan yang boleh diolah menjadi benda baru, contohnya kulit pisang, kulit epal, nasi basi, sayur yang rosak di dalam peti sejuk boleh dijadikan benda baru seperti baja.”

“Yang terbaru, ada yang mengolah sepanduk-sepanduk lama dan dijadikan sebagai beg.”

“Itu yang dipanggil sebagai ‘recover’,” katanya yang membentangkan slot ‘Zero Waste Menuju Rahmatan Lil Alamin’ dalam program anjuran Wanita IKRAM Shah Alam pada 12 Januari lalu.

Pelancaran kempen itu dirasmikan oleh Ahli Dewan Negeri Kota Anggerik, YB Mohd Najwan Halimi dan disertai kita-kira 40 orang penduduk setempat.

Dalam program itu, peserta diajar mencipta ‘eco-brick’ yang dibuat daripada hasil sampah plastik dan botol terpakai di rumah. Hasilnya, ia boleh digunakan sebagai perabot, pentas dan dinding rumah.

Ketua Wanita IKRAM Shah Alam, Nor Hayati Mohd Yussoff berkata, kempen ini diadakan kerana bimbang masa depan alam sekitar.

“Kita tahu tempat pembuangan sampah semakin lama semakin terhad dan pembuangan sampah semakin hari semakin meningkat dan ia memberi kesan yang sangat berat kepada alam sekitar.”

“Kita bimbang di masa akan datang mungkin dari sudut kesihatan alam sekitar akan memberi kesan yang buruk kepada generasi akan datang.”

Katanya, kempen ini akan berjalan sehingga April 2019 dengan kerjasam Majlis Bandaraya Shah Alam (MBSA), Pertubuhan Mawaddah Malaysia dan Majlis Perwakilan Penduduk (MPP) Zon 1 dan 4.

“Kita ada rancangan bersama-sama dengan MBSA untuk membersihkan tasik di Seksyen 7 sebab di situ kita dapati di tasik itu ada banyak botol-botol plastik yang terperangkap.”

Walaupun MBSA melakukan kempen yang sama sebelum ini, Hayati menegaskan NGO berperanan untuk membantu menyebarluaskan mesej seperti ini kepada seluruh ahli masyarakat.

”Kalau hanya mengharapkan MBSA saja buat, mungkin perkara ini tidak akan berjaya dengan cepat,” tambahnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Health bantah penganjuran ekspo vape, gesa ambil tindakan

“Penganjuran sebuah ekspo vape secara terbuka dan besar-besaran ini sangat membimbangkan dan ia jelas bertentangan dengan dasar dan polisi Kementerian Kesihatan Malaysia (KKM) iaitu menjadikan Malaysia sebagai sebuah negara yang bebas daripada sebarang bentuk amalan merokok,” kata Dr Mohd Afiq Mohd Nor, Setiausaha IKRAM Health.

Jelas beliau, ekspo ini boleh membuka peluang kepada pengunjung-pengunjung di bawah umur untuk menyertainya.

“IKRAM Health menggesa pihak kerajaan melalui KKM untuk menjalankan penyiasatan terhadap kelulusan penganjuran ekspo ini yang dilakukan secara terbuka serta turun padang bagi menjalankan pemantauan dan penguatkuasaan bagi mengelakkan pihak tertentu mengambil kesempatan untuk melanggar undang-undang yang sedia ada,” tegasnya.

Dr Afiq turut mengingatkan bahawa pengambilan vape mempunyai kesan-kesan sampingan yang jelas terbukti berbahaya kepada paru-paru melalui kajian-kajian yang telah dijalankan. Pengambilannya juga bukanlah langkah sebenar atau alternatif untuk berhenti merokok.

“IKRAM Health juga mengajak umat Islam agar menghormati fatwa tentang vape yang telah dibincangkan dan diputuskan secara syarak dalam Irsyad Fatwa ke-63 Mufti Wilayah Persekutuan pada 21 Oktober 2015 yang telah mengharamkan penggunaan rokok elektronik dan ‘vapor’,” ujarnya.

IKRAM Health turut menyeru seluruh rakyat Malaysia agar bersama-sama berusaha menjadikan Malaysia sebuah negara yang bebas daripada amalan merokok, vape dan shisha.


Hijrah Ke Arah Yang Lebih Baik

“Sesungguhnya orang-orang yang beriman dan berhijrah serta berjihad dengan harta benda dan jiwa mereka pada jalan Allah, dan orang-orang (Ansar) yang memberi tempat kediaman dan pertolongan (kepada orang-orang Islam yang berhijrah itu), mereka semuanya menjadi penyokong dan pembela antara satu dengan yang lain.

Dan orang-orang yang beriman tetapi belum berhijrah, maka kamu tidak bertanggungjawab sedikit pun untuk membela mereka sehinggalah mereka berhijrah.

Dan jika mereka meminta pertolongan kepada kamu dalam urusan agama, maka wajiblah kamu menolongnya, kecuali terhadap kaum yang ada perjanjian dengan kamu dengan mereka. Dan (ingatlah) Allah Maha Melihat akan apa yang kamu lakukan.” (Surah al-Anfal: 72)

Sambutan Maal Hijrah yang disambut setiap tahun hakikatnya mengajak umat Islam untuk melakukan perubahan kepada kedudukannya di tengah-tengah masyarakat dunia.

Dengan melakukan hijrah yang bersifat menyeluruh dan terbaik, ia mampu melepaskan seseorang itu daripada belenggu kebekuan yang bersifat tradisi dan seterusnya melahirkan umat Islam yang sentiasa berfikiran kreatif dan berinovasi serta relevan dengan zaman dan cabaran arus perdana.

Ia bertepatan dengan firman Allah SWT dalam surah Ar-Ra’d ayat 11 yang bermaksud:

“Sesungguhnya Allah tidak akan mengubah apa yang ada pada sesuatu kaum sehingga mereka mengubah apa yang ada pada diri mereka sendiri.”

Mencakupi makna yang luas meliputi segenap aspek kehidupan bagi mencapai maksud perubahan dari satu tahap ke tahap yang lebih baik, itulah yang boleh ditafsirkan dengan kalimah ‘hijrah’.

Menelusuri sirah Rasulullah SAW, hijrah baginda bersama para sahabatnya menjadi anjakan yang signifikan dalam membawa perubahan masyarakat sehingga tertegaknya negara Madinah dan perlembagaannya yang membolehkan keadilan dan kesejahteraan dalam kehidupan rakyatnya yang berbilang kaum dan agama dijayakan.

Marilah sama-sama kita berusaha mempertingkatkan kehidupan pada tahun 1439 Hijrah ini agar menjadi lebih baik daripada sebelumnya, seterusnya menjadikan kita insan yang beriman dan bertakwa dan sentiasa menegakkan Islam di muka bumi Allah ini.

Di kesempatan ini, Pertubuhan IKRAM Malaysia (IKRAM) mendoakan agar Maal Hijrah 1439H ini dapat memupuk persefahaman dan perpaduan seluruh rakyat Malaysia dalam menjadikan Malaysia Negara Rahmah, bersesuaian dengan tema ‘Kesatuan Ummah, Kesejahteraan Negara’.

Dengan ini, IKRAM mengajak kita semua agar:

Marilah kita lakukan perubahan dalam negara ini agar wujud pemerintahan yang terdiri daripada pemimpin yang adil, yang menjunjung perintah Allah SWT dan Rasul-Nya, memastikan tadbir urus yang baik serta menjadikan kesejahteraan rakyat sebagai matlamat utama.

Dr. Hj. Mohd. Parid Sheikh Ahmad Presiden IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jayakan kempen ‘Gangguan Seksual Katakan Tidak!’

SERI KEMBANGAN – Bersempena dengan Hari Antarabangsa Menghapuskan Keganasan Terhadap Wanita pada hari ini, kempen ‘Gangguan Seksual Katakan Tidak!’ telah dilancarkan bagi memberi kefahaman kepada masyarakat mengenai isu ini.

Kempen kesedaran anjuran bersama Wanita Pertubuhan IKRAM Malaysia (IKRAM) dan Gerakan Tampil Bersuara ini bermula hari ini, 25 November hingga 31 Disember 2021, yang boleh disaksikan pelancarannya di pautan https://youtu.be/ACGBw5aBnzQ.

Menurut Ketua Wanita IKRAM, Ustazah Sallawahiu Mohd Salleh dan Pengarah Gerakan Tampil Bersuara, Nur Najihah Muhaimin, isu gangguan seksual semakin banyak ditimbulkan dalam media massa akhir-akhir ini, yang menggambarkan peningkatan keprihatinan masyarakat terhadap isu tersebut.

“Namun begitu, sebahagian besar daripada ahli masyarakat mungkin kurang jelas dengan maksud gangguan seksual sehingga menganggap buli siber sebagai berbeza daripada gangguan seksual,” kata mereka dalam satu kenyataan media.

Tambahnya, gangguan seksual adalah sebarang jenis tingkah laku dan komen berbaur seksual atau lucah yang tidak diingini sama ada secara tersurat atau tersirat yang menyebabkan seseorang berasa takut, malu, terancam, terseksa, terhina, direndahkan atau berasa tidak selesa oleh tindakan tersebut.

“Oleh itu, gangguan seksual siber adalah termasuk dalam buli siber.”

Bahkan ujar mereka, ajaran Islam mengeji perbuatan melemparkan kata-kata yang buruk kepada orang lain, apatah lagi perkataan dan perbuatan yang membawa konotasi lucah sebagaimana firman Allah yang bermaksud:

“Dan janganlah kamu saling memanggil dengan gelaran (yang buruk). Seburuk-buruk panggilan ialah (panggilan) yang buruk (fasik) sesudah iman. Dan barang siapa yang tidak bertaubat, maka mereka itulah orang-orang yang zalim.” (Al-Hujuraat: 11)

Ujar mereka, kempen ‘Gangguan Seksual Katakan Tidak!’ bertujuan menyebarluaskan maklumat mengenai peruntukan undang-undang dalam isu gangguan seksual.

Di samping itu, kempen ini juga bertujuan memberi kesedaran berkenaan peranan individu, keluarga, masyarakat, institusi kerajaan dan badan bukan kerajaan (NGO) dalam menangani isu gangguan seksual.

Sepanjang kempen ini, pelbagai aktiviti diadakan bagi mencapai tujuan-tujuan tersebut antaranya slot In.Sight TV IKRAM, survei kefahaman masyarakat, sebaran video pendek, pertandingan menulis artikel informatif, hantaran Tiktok @mediawanitaikram, video sokongan selebriti, sesi Clubhouse dan poster sokongan ‘Teal Challenge’.

Semua dijemput untuk mengisi survei kefahaman masyarakat tentang isu gangguan seksual di pautan http://bit.do/surveigangguanseksual dan https://bit.ly/gtb-survey.

“Wanita IKRAM dan Gerakan Tampil Bersuara dengan besar hati menyeru dan mengajak semua lapisan rakyat Malaysia bersatu suara, tampil menyokong dan menjayakan kempen ini.”

Untuk info lanjut dan aktiviti-aktiviti kempen ‘Gangguan Seksual Katakan Tidak!’, sila layari Facebook Wanita IKRAM Malaysia dan Gerakan Tampil Bersuara.


Tegur Video Lucah: Pelajar Lumpuh Ditendang di Kepala

SHAH ALAM – Hati seorang ibu luluh selepas menerima berita anaknya ditendang di kepala hanya kerana menegur rakannya menyebar video lucah dalam kumpulan WhatsApp sekolah.

Kisah tragis itu dikongsikan oleh ibu mangsa menerusi akaun Facebook milik anaknya memberitahu keadaan itu menyebabkan anaknya lumpuh dan tidak dapat menggerakkan badan akibat tendangan terbabit.

Ibu malang itu berkata, pihaknya menerima panggilan daripada warden asrama dan mendapat tahu kejadian bermula apabila anaknya yang merupakan ketua kelas menegur kawan sekelas lain yang menyebarkan video lucah dalam kumpulan WhatsApp sekolah.

Dakwanya, keadaan itu menyebabkan rakan terbabit tidak berpuas hati lalu dibalas dengan tendangan kuat di kepala secara tiba-tiba.

“Ketika dimaklumkan dia dikejarkan ke hospital oleh ambulans, hanya ALLAH saja yang tahu isi hati seorang ibu,” katanya yang turut memberitahu bahawa anaknya tidak sukakan kekerasan dan keganasan.

Sehubungan itu katanya, satu laporan polis telah pun dibuat berhubung kejadian.

Setakat ini, dia memaklumkan anaknya sudah boleh menggerakkan tangan dan kaki, namun ujian pengimejan resonans magnetik (MRI) perlu dilakukan untuk mengesan kecederaan dalaman.

Tambah pengguna Facebook itu, ia adalah takdir ALLAH yang amat berat untuk seorang ibu apabila orang lain sanggup bertindak sedemikian kepada anaknya.

“Doktor mengatakan jika tendangan itu kena bahagian bawah sedikit, maka gelaplah dunia mama,” ujarnya.

Dalam masa sama, dia turut meminta supaya semua pihak mendoakan kesembuhan anaknya dan dijauhi daripada segala mudarat.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perutusan Hari Kemerdekaan ke-59

Kita sekali lagi berkesempatan menyambut ulang tahun Hari Kemerdekaan negara kita Malaysia daripada penjajahan Inggeris pada 31 Ogos 2016 ini, sejak tanggal 31 Ogos 1957, negara kita telah mencapai status sebuah negara yang merdeka dan berdaulat.

Perkara yang paling penting kepada rakyat seluruhnya berhadapan dengan sambutan Hari Kemerdekaan negara ialah memahami hakikat kemerdekaan, bagaiman ia sepatutnya diisi atau disambut, dipertahankan oleh rakyat dan pemerintah, bagaimana ia dapat dijadikan asas kepada perkembangan negara menuju sebuah negara rahmah mithali.

Hakikat kemerdekaan sesebuah negara dan masyarakat dalam perspektif Islam ialah kebebasannya daripada cengkaman-cengkaman kehidupan yang membelenggu pilihan dan kebebasan mereka, seperti cengkaman nafsu, pemikiran dan pemahaman yang salah, sesat, perbuatan-perbuatan yang jahat, cengkaman syaitan, taghut, penjajah dan manusia yang jahat.

Kemerdekaan sesebuah negara dan masyarakat hanya akan wujud sesudah ia bebas daripada cengkaman-cengkaman dan belenggu-belenggu tersebut.

Sewaktu kemerdekaan itu wujud, sesebuah negara dan masyarakat akan bergerak bebas mengendalikan perjalanan hidupnya berasaskan pilihannya sendiri dengan penuh kebijaksanaan, lepas bebas daripada cengkaman-cengkaman di atas, aktif melakukan kerja-kerja kebaikan yang akan memajukan negara dan kehidupan masyarakatnya, memakmurkan dunia dan hubungan sesama manusia sejagat.

Rakyat dan pemerintah akan berperanan memajukan negara, menjaga hak-hak semua warganya secara adil, tidak melakukan tindakan-tindakan atau amalan-amalan yang akan memburukkan keadaan atau memundurkan negara serta menambah kesusahan rakyat, meningkatkan keupayaan negara dan rakyat untuk terus berkembang maju, mampu bersaing di peringkat yang lebih tinggi lagi sehingga ia menjadi masyarakat dan negara yang berprestasi tinggi, maju dan kuat, menjadi ikutan dan contoh kepada dunia antarabangsa.

Tidak cukup dengan perkembangan tersebut, negara dan masyarakat di dalamnya berasaskan asas-asas kekuatan yang telah sedia dibina akan dapat berkembang maju lagi, melahirkan sebuah tamadun kemanusiaan yang akan semakin sempurna dengan berlalunya masa, menjadi sebuah negara rahmah mithali terhadap rakyatnya, negara-negara tetangga dan masyarakat manusia sejagat.

Sebagai sebuah pertubuhan Islam yang prihatin, Pertubuhan IKRAM Malaysia (IKRAM) menginginkan kebaikan untuk semua rakyat dan negara Malaysia yang sama-sama kita cintai ini. Harapan IKRAM sempena sambutan ulang tahun Hari Kemerdekaaan Malaysia yang ke-59 ini ialah:

“Semoga semua pihak dalam negara ini, pemerintah dan rakyat, akan terus melaksanakan tugas masing-masing dengan sebaik-baiknya, tulus ikhlas bagi memajukan negara serta mengangkat status kesejahteraan kehidupan rakyatnya ke tahap yang lebih tinggi dengan perjalanan masa, Malaysia tampil sebagai sebuah Negara Rahmah Mithali ke atas semua, berjaya menggerakkan pembangunan sebuah tamadun kemanusiaan yang mendekati kesempurnaaan dan mengkhidmati masyarakat manusia sejagat.”

Dalam kesempatan ini juga, marilah kita perhatikan ucapan seorang sahabat Nabi kita yang tersohor, Rib’i bin ‘Amir RA tentang kandungan kemerdekaan yang perlu dicari dan dimenangi dalam hidup ini sebagai satu misi kepada kehidupan dan perjuangan:

“Membebaskan manusia daripada perhambaan sesama manusia kepada perhambaan kepada Allah, daripada kezaliman agama-agama kepada keadilan Islam dan daripada kesempitan dunia kepada keluasan dunia dan akhirat.”

Sekian, selamat maju jaya, rakyat bersatu, Islam didaulatkan, negara dimajukan, redha Ilahi dimenangi, bahagia kekal abadi.

Dr Hj Mohd Parid Sheikh AhmadPresiden IKRAM


Penguasaan pelbagai bahasa tingkatkan kompetensi diri

SERI KEMBANGAN – Timbalan Menteri Pendidikan, Senator Dato’ Dr Mah Hang Soon berkata, bahasa melambangkan tradisi dan kesopanan masyarakat sedunia.

“Penguasaan pelbagai bahasa berperanan penting dalam meningkatkan kompetensi seseorang di samping memudahkan untuk mendekati dunia ilmu tanpa sempadan.”

Beliau berkata demikian pada Majlis Sambutan Hari Bahasa Ibunda Antarabangsa (HBIA) ke-12 secara dalam talian pada Isnin, yang bertemakan ‘Memupuk Berbilang Bahasa Untuk Dirangkumkan ke Dalam Pendidikan dan Masyarakat.’

Sambutan ini dianjurkan oleh Tamil Foundation Malaysia (TFM), LLG Cultural & Development Centre, Pertubuhan IKRAM Malaysia (IKRAM), Jaringan Orang Asal Se-Malaysia (JAOS), dengan kerjasama NGO-NGO lain serta rakan strategik.

“Program Sambutan Hari Bahasa Ibunda Antarabangsa yang diadakan pada 21 Februari setiap tahun ini adalah satu inisiatif yang penuh bermakna terutamanya bagi masyarakat Malaysia, sebuah negara yang unik kerana rakyatnya terdiri daripada yang berbilang kaum dan keturunan.”

Menurutnya, program ini menyumban kepada pencapaian matlamat pembangunan mampan UNESCO dalam kesamarataan bahasa, budaya pada peringkat nasional dan serantau.

“Mengikut kajian UNESCO, terdapat satu bahasa akan hilang berserta dengan warisan, budaya dan intelektualnya setiap dua minggu.”

“Manakala sekurang-kurangnya 43 peratus daripada 6,000 bahasa pertuturan di dunia terancam dan hanya beberapa ratus bahasa yang benar-benar digunakan dalam urusan rasmi serta pendidikan,” jelasnya pada sambutan itu.

Oleh itu, UNESCO percaya bahawa pendidikan yang berdasarkan bahasa ibunda perlu dijadikan asas pembelajaran dan mesti bermula sejak pendidikan awal kanak-kanak.”

“Pendidikan yang berbilang bahasa berdasarkan bahasa ibunda pada peringkat awal persekolahan memainkan peranan penting dalam memupuk rasa saling menghormati dan memahami terhadap kepelbagaian masing-masing.”

Tambahnya lagi, Malaysia merupakan sebuah negara yang unik yang terdiri daripada berbilang kaum, setiap kaum mempunyai bahasa ibunda sendiri sebagai warisan bangsa dalam pembentukan masyarakat majmuk.

“Keistimewaan pelbagai bahasa di Malaysia juga sangat dikagumi oleh negara lain dan sentiasa dijadikan sebagai contoh dalam usaha menggalakkan rakyat mempelajari bahasa tambahan.”

Dr Mah Hang Soon berkata, secara realitinya, rakyat yang menguasai lebih daripada satu bahasa, akan memiliki pelbagai kelebihan dan kekuatan seperti memperolehi ilmu, dan berkomunikasi dengan orang lain, dengan mudah.

“Selaku anak watan Malaysia, usaha memartabatkan bahasa Melayu sebagai bahasa rasmi dan bahasa kebangsaan merupakan tanggungjawab perdana kita. Di mana bumi dipijak, di situ langit dijunjung.”

Beliau yang mewakili pihak Kementerian Pendidikan Malaysia (KPM) mengucapkan tahniah kepada penganjur bersama dan rakan strategik yang telah berjaya menganjurkan Sambutan Hari Bahasa Ibunda Antarabangsa.

Dalam perkembangan berkaitan, Pengerusi HBIA, En Ng Yoon Kin berkata, Malaysia memang terkenal dengan masyarakatnya yang majmuk, berbilang kaum, budaya dan bahasa, sebagaimana menurut laporan Ethnologue Malaysia bahawa di Malaysia terdapat 137 bahasa sedang ditutur dalam kehidupan seharian.

“Jika kita tidak melindungi dan memelihara bahasa ibunda kita seperti yang ada sekarang, bahasa kita akan hilang ditelan masa seperti beberapa bahasa yang telah pun lenyap ditelan zaman.”

Beliau berkata, adalah menjadi tugas semua orang, bukan sahaja untuk melindungi dan memelihara bahasa kita sendiri, tetapi menghormati semua bahasa lain di dunia ini.

“Sebagaimana yang dinyatakan dalam tema HBIA ini, jika berbilang bahasa tidak dipupuk untuk dirangkumkan ke dalam pendidikan dan masyarakat, lama kelamaan bahasa yang bukan dominan akan ditelan zaman.”

Sambutan HBIA turut diserikan lagi dengan tayangan montaj sambutan, Deklarasi HBIA UNESCO dalam berbilang bahasa, lagu-lagu bahasa ibunda Malaysia, lagu ciptaan kumpulan muzik pelbagai kaum dan budaya, dan tayangan video pendek mengenali bahasa Semai dan Tamil.

Hari Bahasa Ibunda Antarabangsa disambut pada 21 Februari setiap tahun di seluruh dunia, diisytiharkan oleh UNESCO pada tahun 1999 bagi mempromosi kepelbagaian budaya dan bahasa, serta menggalakkan penggunaan bahasa untuk memelihara warisan dan budaya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Antara manusia dengan politik

Namun begitu, keputusan yang dianggap tidak penting ini mempunyai implikasi atau kesan yang mendalam. Sebagai makhluk yang sentiasa mencari makna dalam kehidupan, manusia seringkali membuat keputusan dengan mengaitkannya dengan nilai-nilai tertentu. Perkara ini ‘betul’, perkara itu ‘salah’. Tindakan ini ‘baik’, tindakan itu ‘tidak baik’.

Pada tahap yang lebih tinggi, nilai-nilai ini mencorak sebab musabab pemilihan seseorang pemimpin atau sesebuah kerajaan. Dengan itu, tidak silap untuk kita nyatakan bahawa manusia dengan politik berpisah tiada kerana manusia sentiasa membuat keputusan, sama ada sedar atau tidak.

Kita sedia maklum bahawa keadaan politik negara pada masa ini tidak begitu baik (ayat sebegini juga menunjukkan bahawa penulis tidak dapat lari daripada konsep ‘nilai’ yang telah dipelajari melalui pengalaman hidup dan diterapkan dalam diri).

Rakyat dibelenggu ketidakpastian. Hala tuju negara masih menjadi tanda tanya. Buat sementara waktu, kegusaran mengenai wabak COVID-19 diketepikan untuk memberi ruang kepada pelantikan menteri-menteri baharu dalam kabinet Perdana Menteri Malaysia ke-8, Tan Sri Dato’ Muhyiddin Muhammad Yassin.

Dengan angkat sumpah Perdana Menteri di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, jentera baharu politik negara sudah dihidupkan.

Penulis percaya bahawa suara rakyat itu merupakan suara keramat. Menteri-menteri yang baru sahaja dilantik tempoh hari (9 Mac 2020) harus menggalas tanggungjawab sebagai wakil kepada rakyat. Apakah yang dimaksudkan dengan menjadi wakil kepada rakyat?

Sudah semestinya, mereka yang diberi kepercayaan ini perlu sedar dan faham bahawa mereka bekerja demi kebaikan rakyat, demi kesejahteraan bersama tanpa mengambil kira latar belakang, ras, jantina, kaum, agama, dan pengenal pasti sosial yang lain.

Bukan setakat perbualan kosong atau ungkapan yang tidak membawa erti, pemimpin perlulah menyelaraskan niat dengan tindakan, nawaitu dengan usaha.

Penulis percaya bahawa rakyat sudah jemu dengan janji-janji yang tidak ditepati sebelum ini. Rakyat sudah letih dan lesu dengan pergelutan politik yang hanya menonjolkan kerakusan beberapa individu bagi mendapatkan kuasa.

Kita tahu bahawa hal-hal pentadbiran negara tidaklah mudah, namun apa yang ditagih rakyat ialah ketelusan dalam melaksanakan tanggungjawab dan kegigihan bersama dalam membangunkan negara.

Sejarah seharusnya dijadikan pengajaran dan iktibar demi kebaikan semasa dan juga masa hadapan. Antara contoh yang dapat kita garap mengenai kuasa rakyat adalah semasa Revolusi Perancis (1789-1799).

Dalam tempoh ini, rakyat Perancis telah memusnahkan dan membentuk semula lanskap politik negara mereka menerusi penggulingan institusi-institusi tertentu, termasuk sistem feudal yang berkecenderungan menindas golongan bawahan.

Penindasan sebegini bukan sahaja tertumpu di negara-negara Eropah tetapi dapat dilihat di benua Asia juga. Sistem kasta di India menindas golongan Dalit (paria) yang dianggap hina dan tidak boleh disentuh.

Dalam hierarki masyarakat India, golongan Brahma (pendeta/pemuka agama) berada di atas, diikuti oleh golongan Ksatria (bangsawan/raja/pegawai pemerintahan), Waisya (pedagang, petani, nelayan), Sudra (masyarakat umum) dan Dalit (buruh rendahan).

Perbezaan antara sistem feudal di Perancis dan sistem kasta di India adalah pengaruh agama dalam menentukan taraf seseorang dalam masyarakat. Pada akarnya, sistem feudal menyebabkan berlakunya pergelutan makna dan penindasan berasaskan perbezaan antara manusia yang dianggap mempunyai darjat berbeza.

Bagi penulis, sistem feudal seharusnya diganti dengan sistem yang tidak membezakan manusia menerusi kaum atau status sosial, tetapi mengambil kira keupyaan individu untuk meyumbang kepada masyarakat berlandaskan akhlak dan nilai-nilai murni.

Berbalik kepada Revolusi Perancis, secara tuntasnya, pergolakan ini berpunca daripada kegusaran yang berleluasa terhadapa dasar ekonomi Raja Louis XVI yang dianggap menindas rakyat.

Walaupun revolusi tersebut terkandas dalam mencapai keseluruhan matlamatnya, namun Revolusi Perancis merupakan pemangkin kepada pembentukan negara-negara moden. Revolusi Perancis menunjukkan kepada dunia betapa pentingnya hubungan antara pemerintah dengan yang diperintah, antara kerajaan dengan rakyat.

Kehendak rakyat tidak boleh dipandang remeh dan seharusnya diambil kira sebelum merangka dasar-dasar yang akan diterapkan dalam sesebuah negara. Sebagai ketua, pemerintah atau pentadbir, kepentingan sendiri harus diletak tepi supaya kepentingan masyarakat diangkat dan diberi perhatian sewajarnya.

Bagi negara seperti Malaysia yang kaya dengan sumber asli, ianya menjadi satu kehairanan dan kebingungan mengapa masih ada lagi kelompok yang miskin dan lebih teruk lagi; daif.

Kita harus berganding bahu dalam mengenal pasti kaedah terbaik untuk menangani isu kemiskinan dalam dan luar bandar. Kemelut kemiskinan merupakan masalah asas yang harus diselesaikan sebelum sesebuah negara dapat bergerak selari dengan arus pemodenan.

Apa yang penulis cuba sampaikan bukanlah untuk bertindak secara melulu dengan menggunakan kekerasan terhadap mereka yang berkuasa. Mereka manusia juga; tetapi manusia yang memiliki mandat politik.

Dalam pada itu, pentadbir negara dan ahli politik secara amnya, harus ingat bahawa keputusan politik yang diambil mempunyai kesan mendalam terhadap rakyat Malaysia.

Penulis berharap agar rakyat dapat bersabar dalam pertukaran kuasa yang baru sahaja berlangsung, tanpa melupakan bahawa kuasa sebenar adalah milik rakyat. Seperti yang telah diutarakan, suara rakyat itu suara keramat. Itulah politik sebenar.

“Orang beriman itu sesungguhnya bersaudara. Sebab itu damaikanlah (perbaikilah hubungan) antara kedua saudaramu itu dan bertaqwalah terhadap Allah, supaya kamu mendapat rahmat.” (Surah al-Hujurat: 10)

Penulis, Arief Subhan merupakan seorang Pembantu Penyelidik bagi ‘Political Futures Experts Group (PFEG)’ di Institut Antarabangsa Pemikiran dan Tamadun Islam (ISTAC).

Penafian: Artikel ini pandangan peribadi penulis dan ia tidak semestinya menggambarkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Misi Kemanusiaan MyCARE Ke Nepal Bermula

Dua anggota tersebut ialah Ahli Lembaga Pemegang Amanah MyCARE, Prof Madya Dr Mohamed Ikram Mohamed Salleh dan Pegawai Projek Khas, Saudara Abdul Hafidz Hashim. Misi ini akan disusuli dua misi seterusnya pada 9 Mei 2015 dan 16 Mei 2015 dengan objektif yang berbeza.

Anggota misi selamat sampai ke lapangan terbang Kathmandu pada pukul 1.30 pagi tadi (waktu Malaysia). Penerbangan terlebih dahulu singgah di Dhaka, Bangladesh bagi menunggu giliran untuk mendarat di Kathmandu.

Di Nepal, MyCARE akan menyertai rakan-rakan NGO daripada SEAHUM (Souh East Asia Humanitarian Committee) yang sedang menjalankan kerja-kerja kemanusiaan di sana.

Gempa bumi yang melanda Nepal pada 25 April lalu telah mengakibatkan korban telah mencecah angka 7,675 orang sehingga semalam (hari ke-12) termasuk 16,392 orang mengalami kecederaan dan kemusnahan 255,954 buah rumah.


Peranan Hutan Paya Bakau Dalam Mengatasi Pemanasan Global

Dalam era pembangunan ini, terlalu banyak projek yang dijalankan dan ianya memerlukan pembukaan dan penerokaan kawasan baru.

Selalunya, kawasan hutan akan dijadikan sasaran untuk diteroka bagi projek-projek perumahan, kilang industri dan juga pusat komersial.

Selain itu, kawasan hutan juga kerap dimusnahkan dan dibuka untuk aktiviti perladangan, sama ada ladang tanaman atau ladang penternakan.

Hal ini kerana, kebanyakan pemaju melihat hutan sebagai ‘semak’ dan kawasan miskin yang tiada nilai komersial.

Di kawasan pesisir pantai, jika kita masih bertuah, kita akan dapat melihat kawasan hutan yang mana tumbuh-tumbuhannya kelihatan agak unik dengan akar yang kelihatan seperti cerucuk dan sebahagian daripada batang pokok ditenggelami air.

Inilah hutan yang dikenali sebagai hutan paya bakau. Antara spesis bakau yang popular ialah Avicennia sp., Bruguiera sp. dan Sonneratia sp.

Hutan paya bakau merupakan habitat yang penting dan ada kepentingan ekologi yang tersendiri. Akar pokok bakau menjadi tempat pembiakan ikan dan sanktuari yang penting bagi hidupan marin.

Oleh itu, ia memberi sumbangan yang sangat besar kepada komuniti manusia yang tinggal di sekitar pantai sama ada dari segi penyediaan bekalan makanan dan melindungi mereka daripada kesan ombak besar.

Hutan paya bakau menghadapi ancaman pembangunan akibat daripada sektor pelancongan yang pesat. Kawasan berhutan ini akan ditebang dan ditambak dengan pasir untuk menambah kawasan daratan bagi membina chalet dan hotel.

Pembangunan di pesisir pantai ini sinonim dengan pemandangan laut yang cantik. Tapi dengan keadaan pesisir pantai yang telah dimusnahkan, pemandangan seperti apa yang hendak kita lihat?

Selain itu, disebabkan persekitaran yang sesuai untuk ikan-ikan membiak dan bertelur, kawasan hutan ini akan dimusnahkan dan dijadikan kolam penternakan udang dan ikan. Praktis ini dikenali sebagai akuakultur.

Seperti yang kita ketahui, kegiatan pembiakan dan penternakan ini akan menghasilkan banyak sisa buangan dan kimia, dan bagi kes akuakultur ini, sisa-sisa buangan akan dibuang terus ke kawasan sungai berdekatan.

Kegiatan-kegiatan ini masih aktif sehingga kini kerana masyarakat terus memandang hutan-hutan ini sebagai tidak berguna kerana tidak mendatangkan keuntungan.

Namun, tahukah kita, hutan paya bakau merupakan penyimpan karbon terbesar?

Karbon boleh berada di persekitaran dalam pelbagai jenis, dan yang selalu terkait dengan pemanasan global ialah gas karbon dioksida (CO2) dan gas metana. CO2 merupakan gas perangkap haba (rumah hijau) yang utama dan boleh terbebas ke persekitaran sama ada secara semula jadi seperti pernafasan dan letusan gunung berapi dan juga melalui aktiviti manusia seperti penebangan hutan dan pembakaran bahan fosil.

Banyaknya CO2 dalam atmosfera akan menaikkan suhu persekitaran kerana lebih banyak haba akan terperangkap dan membuatkan persekitaran global menjadi semakin panas.

Secara alami, tumbuh-tumbuhan akan menyerap CO2 untuk fotosintesis. Mekanisme ini menjadikan tumbuhan-tumbuhan ini sebagai agen penyimpan dan pemproses karbon yang penting, dengan menukarkan karbon dari CO2 menjadi karbohidrat dalam buah-buahan yang dihasilkan.

Namun, apa yang membuatkan hutan paya bakau istimewa ialah kemampuannya untuk menyimpan lebih 10 kali ganda karbon berbanding hutan-hutan darat yang lain. Ini bermakna, penyimpanan karbon dalam setiap satu pokok di hutan paya bakau bersamaan dengan 10 buah pokok di hutan darat.

Penyimpanan karbon dalam hutan paya bakau lebih banyak berlaku di bawah tanah. Berikut adalah proses yang terlibat dalam proses penyerapan karbon dalam pokok bakau.

Pertama, CO2 dari atmosfera akan diserap untuk proses fotosintesis. Seterusnya, dedaun yang telah mati, ranting-ranting yang patah dan akar yang mengandungi karbon akan tertimbus di bawah tanah, yang mana secara kebiasannya akan dilitupi oleh pasang surut air laut.

Keadaan ini menghasilkan tanah yang rendah dengan oksigen, dan melambatkan proses pereputan dan biodegradasi bagi organisma dan tinggalan-tinggalan daripada bahagian pokok yang telah mati.

Maka dengan ini, berkuranglah gas CO2 yang terbebas ke atmosfera dan ini dapat mengurangkan kesan pemanasan global.

Walaupun diketahui sebagai penyimpan karbon yang efisien, pokok bakau tetap ada membebaskan gas CO2 kerana mereka menjalani proses respirasi untuk memecahkan molekul gula glukosa kepada tenaga untuk tumbesaran.

Namun, ia mempunyai kadar penyimpanan karbon yang lebih tinggi berbanding kadar pembebasan. Adaptasi dan proses yang unik ini menjadikan hutan paya bakau sebagai penyimpan karbon yang signifikan.

Turun naik suhu atmosfera secara drastik akibat daripada perubahan iklim akan menghasilkan ribut berombak dan juga banjir. Adaptasi yang ada pada hutan paya bakau ini berhasil meminimakan implikasi ini.

Akar pokok yang berselirat dan kukuh dapat menahan dan mengurangkan daya yang dihasilkan daripada ombak arus pasang surut yang kuat, memerangkap sedimen lumpur banjir dan menstabilkan pesisir pantai.

Setakat 50 tahun yang lalu, lebih satu pertiga hutan paya bakau di dunia telah dimusnahkan atas tujuan pembangunan, pemprosesan kayu dan juga akuakultur. Disebabkan itu, sekitar tahun 2000 hingga 2015, lebih 122 juta tan karbon telah dibebaskan.

Jika berterusan, hal ini akan meningkatkan risiko banjir besar akibat daripada peningkatan paras air laut.

Ini menunjukkan bahawa sebagai generasi yang akan mewarisi masa hadapan, masih banyak yang perlu dilakukan untuk melindungi dan memulihkan hutan paya bakau di seluruh dunia.

Nizam Rahman
Mahasiswa Tahun 3 Institut Sains Biologi, UM
Aktivis Persatuan Belia Harmoni UM
Delegasi Malaysia di ASEAN+3 Youth Environment Forum 2019

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…